02018R1976 — SL — 15.11.2021 — 002.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

spremenjena z:









▼B

▼M1

IZVEDBENA UREDBA KOMISIJE (EU) 2018/1976

z dne 14. decembra 2018

o podrobnih pravilih za operacije z jadralnimi letali in licenciranje letalske posadke za jadralna letala v skladu z Uredbo (EU) 2018/1139 Evropskega parlamenta in Sveta

▼B







Člen 1

Predmet urejanja in področje uporabe

▼M1

1. Ta uredba določa podrobna pravila za letalske operacije z jadralnimi letali ter izdajo in vzdrževanje licenc pilota ter povezanih ratingov, privilegijev, potrdil, spričeval in certifikatov za jadralna letala, če taki zrakoplovi izpolnjujejo pogoje iz člena 2(1)(b)(i) in (ii) Uredbe (EU) 2018/1139.

▼B

Člen 2

Opredelitev pojmov

▼M1

V tej uredbi se uporabljajo naslednje opredelitve pojmov in, razen če so pojmi v tem členu opredeljeni drugače, opredelitve iz člena 2 Uredbe (EU) št. 1178/2011:

▼B

(1) „jadralno letalo“ pomeni zrakoplov, težji od zraka, ki dobi vzgon v letu zaradi aerodinamične reakcije na fiksne dvižne površine, katerega prosti let ni odvisen od motorja;

(2) „motor“ pomeni napravo, ki se uporablja ali je namenjena uporabi za pogon jadralnega letala z motorjem;

(3) „jadralno letalo z motorjem“ pomeni jadralno letalo, opremljeno z enim ali več motorji, ki ima pri nedelujočih motorjih značilnosti jadralnega letala;

(4) „komercialna operacija“ pomeni katero koli operacijo z jadralnim letalom proti plačilu ali drugi protivrednosti, ki je na voljo javnosti ali se, ko ni na voljo javnosti, opravlja po pogodbi med operatorjem in odjemalcem, pri tem pa odjemalec ne nadzira operatorja;

(5) „tekmovalni let“ pomeni katero koli letalsko operacijo z jadralnim letalom, ki se izvede za namene sodelovanja na letalskih dirkah ali tekmovanjih, vključno z vadbenimi leti za takšno operacijo ter leti na dirko ali tekmovanje in z njih;

(6) „predstavitveni let“ pomeni katero koli letalsko operacijo z jadralnim letalom, ki se izvede za namene predstavitve ali zabave na oglaševanem dogodku, odprtem za javnost, vključno z vadbenimi leti za takšno operacijo ter leti na oglaševani dogodek in z njega;

(7) „uvodni let“ pomeni katero koli letalsko operacijo z jadralnim letalom za plačilo ali drugo protivrednost, ki vključuje kratko zračno potovanje z namenom, da se pritegnejo novi udeleženci usposabljanja ali novi člani, in ki jo izvede bodisi organizacija za usposabljanje iz člena 10a Uredbe Komisije (EU) št. 1178/2011 ( 1 ) bodisi organizacija, ustanovljena z namenom spodbujanja zračnih športov ali rekreacijskega letalstva;

(8) „akrobatski let“ pomeni namerni manever, ki vključuje nenadno spremembo položaja jadralnega letala, neobičajni položaj ali neobičajne pospeške, ki niso potrebni za običajno letenje ali usposabljanje za licence, certifikate ali ratinge, ki niso rating za akrobatske lete;

(9) „glavni kraj poslovanja“ pomeni glavno upravo ali registrirani sedež operatorja jadralnega letala, kjer se izvajajo glavne finančne naloge in operativni nadzor dejavnosti iz te uredbe;

▼M1

(10) „zakupna pogodba brez posadke“ pomeni pogodbo med podjetji, v skladu s katero se jadralno letalo upravlja pod odgovornostjo zakupnika;

▼M1

(11) „nacionalna licenca“ pomeni licenco pilota, ki jo je država članica izdala v skladu z nacionalno zakonodajo pred datumom začetka uporabe Priloge III (del SFCL) k tej uredbi ali Priloge I (del FCL) k Uredbi (EU) št. 1178/2011;

(12) „licenca iz dela SFCL“ pomeni licenco letalske posadke, ki izpolnjuje zahteve iz Priloge III (del SFCL) k tej uredbi;

(13) „poročilo o spremembi“ pomeni poročilo, na podlagi katerega je mogoče licenco spremeniti v licenco iz dela SFCL.

▼B

Člen 3

Letalske operacije

1. Operatorji jadralnih letal izvajajo operacije z jadralnimi letali v skladu z zahtevami iz Priloge II.

Prvi pododstavek se ne uporablja za projektivne ali proizvodne organizacije, ki izpolnjujejo zahteve iz člena 8 oz. 9 Uredbe Komisije (EU) št. 748/2012 ( 2 ) in v okviru svojih privilegijev izvajajo operacije z jadralnimi letali zaradi uvajanja ali spremembe tipov jadralnih letal.

2. V skladu s točko (a) člena 30(1) Uredbe (EU) 2018/1139 operatorji jadralnih letal izvajajo komercialne operacije šele po predložitvi izjave pristojnemu organu, da so sposobni in imajo sredstva za izvajanje odgovornosti, povezanih z izvajanjem operacij z jadralnim letalom.

Prvi pododstavek se ne uporablja za naslednje operacije z jadralnimi letali:

(a) operacije z deljenimi stroški, pod pogojem, da si neposredne stroške leta z jadralnim letalom in sorazmeren delež letnih stroškov za skladiščenje, zavarovanje in vzdrževanje jadralnega letala delijo vse osebe na krovu;

(b) tekmovalne ali predstavitvene lete, pod pogojem, da je plačilo ali katera koli druga protivrednost za take lete omejena na kritje neposrednih stroškov leta z jadralnim letalom in sorazmernega deleža letnih stroškov za skladiščenje, zavarovanje in vzdrževanje jadralnega letala ter da osvojene nagrade ne presegajo vrednosti, ki jo določi pristojni organ;

(c) uvodne lete, lete za spuščanje padal, vleko jadralnih letal ali akrobatske lete, ki jih izvaja bodisi organizacija za usposabljanje iz člena 10a Uredbe (EU) št. 1178/2011, ki ima glavni kraj poslovanja v državi članici, bodisi organizacija, ki je bila ustanovljena z namenom spodbujanja zračnih športov ali rekreacijskega letalstva, pod pogojem, da organizacija jadralno letalo upravlja na podlagi pogodbe o lastništvu ali zakupne pogodbe brez posadke, da let ne ustvari dobička, ki se distribuira zunaj organizacije, ter da takšni leti predstavljajo le postransko dejavnost organizacije;

(d) lete za usposabljanje, ki jih izvaja organizacija za usposabljanje iz člena 10a Uredbe (EU) št. 1178/2011, ki ima glavni kraj poslovanja v državi članici.

▼M1

Člen 3a

Licence pilota in izdaja zdravniških spričeval

1. Ne glede na Delegirano uredbo Komisije (EU) ( 3 ) piloti zrakoplova iz člena 1(1) te uredbe izpolnjujejo tehnične zahteve in upravne postopke iz Priloge III (del SFCL) k tej uredbi in Priloge IV (del MED) k Uredbi (EU) št. 1178/2011.

2. Kot izjema od privilegijev imetnikov licenc, kot so opredeljeni v Prilogi III (del SFCL) k tej uredbi, lahko imetniki takih licenc opravljajo lete iz člena 3(2)(a) do (d), ne da bi izpolnjevali točko SFCL.115(a)(3) Priloge III (del SFCL) k tej uredbi.

3. Država članica lahko pilotom pripravnikom, ki se udeležijo usposabljanja za licenco pilota jadralnega letala (v nadaljnjem besedilu: SPL), dovoli, da izvajajo omejene privilegije brez nadzora, preden izpolnijo vse zahteve, potrebne za izdajo licence SPL v skladu s Prilogo III (del SFCL) k tej uredbi, če so izpolnjeni vsi naslednji pogoji: (a) obseg odobrenih privilegijev temelji na oceni varnostnega tveganja, ki jo opravi država članica, pri čemer se upošteva obseg usposabljanja, potreben za dosego predvidene ravni usposobljenosti pilotov; (b) privilegiji so omejeni na naslednje: (i) celotno nacionalno ozemlje države članice, ki izda dovoljenje, ali del tega ozemlja, in (ii) jadralna letala, registrirana v državi članici, ki izda dovoljenje; (c) imetnik dovoljenja, ki zaprosi za izdajo licence SPL, prejme kreditne točke za usposabljanje, opravljeno na podlagi priporočila odobrene organizacije za usposabljanje (v nadaljnjem besedilu: ATO) ali prijavljene organizacije za usposabljanje (v nadaljnjem besedilu: DTO); (d) država članica Komisiji in Agenciji Evropske unije za varnost v letalstvu (v nadaljnjem besedilu: EASA) vsaka tri leta predloži poročila in ocene varnostnega tveganja; (e) država članica spremlja uporabo dovoljenj, izdanih v skladu s tem odstavkom, da zagotovi sprejemljivo raven varnosti v letalstvu in ustrezno ukrepa v primeru večjega varnostnega tveganja ali pomislekov glede varnosti.

Člen 3b

Obstoječe licence pilota in nacionalna zdravniška spričevala

1. Licence iz dela FCL za jadralna letala ter povezani privilegiji, ratingi, potrdila, spričevala in certifikati, ki jih država članica izda pred datumom začetka uporabe te uredbe, se štejejo za izdane v skladu s to uredbo. Države članice navedene licence nadomestijo z licencami, ki so v skladu z obliko iz Priloge VI (del ARA) k Uredbi (EU) št. 1178/2011, ob ponovni izdaji licenc iz upravnih razlogov ali na zahtevo imetnikov licence.

2. Kadar država članica ponovno izda licence ter povezane privilegije, ratinge, potrdila, spričevala in certifikate v skladu z odstavkom 1, po potrebi: (a) prenese vse privilegije, že vpisane v licencah iz dela FCL, na novo obliko licence; (b) spremeni ratinge za akrobatsko letenje v skladu s točko FCL.800 Priloge I (del FCL) k Uredbi (EU) št. 1178/2011 v višje privilegije za akrobatsko letenje v skladu s točko SFCL.200(c) Priloge III (del SFCL) k tej uredbi; (c) vpiše datum poteka potrdila inštruktorja letenja v zvezi z licenco iz dela FCL v pilotski dnevnik ali izda enakovreden dokument. Po navedenem datumu poteka piloti izvajajo privilegije inštruktorja samo, če izpolnjujejo točko SFCL.360 Priloge III (del SFCL) k tej uredbi.

3. Imetnikom nacionalnih licenc za jadralna letala, ki jih je država članica izdala pred datumom začetka uporabe Priloge III (del SFCL) k tej uredbi, je dovoljeno še naprej izvajati privilegije iz njihovih licenc do 8. aprila 2021. Do navedenega datuma države članice navedene licence spremenijo v licence iz dela SFCL ter povezane ratinge, privilegije, potrdila, spričevala in certifikate v skladu z elementi iz poročila o spremembi, ki izpolnjuje zahteve iz člena 4(4) in (5) Uredbe (EU) št. 1178/2011.

4. Nacionalna zdravniška spričevala pilotov v zvezi z licenco, kot so opredeljena v odstavku 2 tega člena, ki jih država članica izda pred datumom začetka uporabe Priloge III (del SFCL) k tej uredbi, so veljavna do datuma njihovega naslednjega podaljšanja veljavnosti oziroma do 8. aprila 2021, kar koli nastopi prej. Podaljšanje veljavnosti takih zdravniških spričeval je skladno z zahtevami iz Priloge IV (del MED) k Uredbi (EU) št. 1178/2011.

Člen 3c

Upoštevanje usposabljanja, začetega pred datumom začetka uporabe te uredbe

1. V zvezi z izdajo licenc iz dela SFCL ter povezanih privilegijev, ratingov, potrdil, spričeval ali certifikatov v skladu s Prilogo III (del SFCL) k tej uredbi se za usposabljanje, začeto pred datumom začetka uporabe te uredbe v skladu s Prilogo I (del FCL) k Uredbi (EU) št. 1178/2011, šteje, da izpolnjuje zahteve iz te uredbe.

2. Usposabljanje, ki se je začelo pred datumom začetka uporabe te uredbe ali Priloge I (del FCL) k Uredbi (EU) št. 1178/2011 v skladu s Prilogo 1 k Čikaški konvenciji, se upošteva pri izdaji licenc iz dela SFCL na podlagi poročila o upoštevanju, ki ga država članica pripravi po posvetovanju z agencijo EASA.

3. V poročilu o upoštevanju iz odstavka 2 se opiše obseg usposabljanja in navede, za katere zahteve za licence iz dela SFCL se usposabljanje upošteva ter, po potrebi, katere zahteve morajo kandidati izpolnjevati za pridobitev licence iz dela SFCL. Poročilo vsebuje kopije vseh potrebnih dokazil o obsegu usposabljanja ter kopije nacionalnih predpisov in postopkov, v skladu s katerimi se je usposabljanje začelo.

Člen 3d

Organizacije za usposabljanje

1. Organizacije za usposabljanje za pridobitev licenc pilota iz člena 1(1) te uredbe izpolnjujejo zahteve iz člena 10a Uredbe (EU) št. 1178/2011.

2. Organizacije za usposabljanje iz odstavka 1, ki imajo odobritev, izdano v skladu s Prilogo VII (del ORA) k Uredbi (EU) št. 1178/2011, ali ki so predložile izjavo v skladu s Prilogo VIII (del DTO) k Uredbi (EU) št. 1178/2011 pred datumom začetka uporabe te uredbe, svoje programe usposabljanja po potrebi prilagodijo najpozneje do 8. aprila 2021.

▼B

Člen 4

Začetek veljavnosti in uporaba

Ta uredba začne veljati dvajseti dan po objavi v Uradnem listu Evropske unije.

Uporablja se od 9. julija 2019.

Ta uredba je v celoti zavezujoča in se neposredno uporablja v vseh državah članicah.









PRILOGA I

OPREDELITEV POJMOV

[DEL DEF]

▼M1

V tej uredbi se uporabljajo naslednje opredelitve pojmov in, razen če so pojmi v tej prilogi opredeljeni drugače, opredelitve iz člena 2 Uredbe Komisije (EU) št. 1178/2011 in točke FCL.010 Priloge I (del FCL) k navedeni uredbi:

▼B

1. „sprejemljivi načini usklajevanja (AMC)“ pomenijo nezavezujoče standarde, ki jih je Agencija sprejela za ponazoritev načinov za zagotovitev skladnosti z Uredbo (EU) 2018/1139 ter njenimi delegiranimi in izvedbenimi akti;

2. „drugi načini usklajevanja (AltMoC)“ pomenijo načine, v katerih je predlagana alternativa sedanjim AMC, ali načine, v katerih so predlagani novi načini za zagotovitev skladnosti z Uredbo (EU) 2018/1139 ter njenimi delegiranimi in izvedbenimi akti, v zvezi s katerimi Agencija ni sprejela povezanih AMC;

3. „poveljujoči pilot (PIC)“ pomeni pilota, ki je imenovan za poveljevanje in je odgovoren za varno izvedbo leta;

4. „letalski priročnik zrakoplova (AFM)“ pomeni dokument, ki vsebuje veljavne in odobrene operativne omejitve in informacije v zvezi z jadralnim letalom;

5. „psihoaktivne snovi“ pomenijo alkohol, opioide, kanabinoide, pomirjevala in hipnotike, kokain, druge psihostimulante, halucinogene in hlapna topila, izključena pa sta kofein in tobak;

6. „ključne faze leta“ pomenijo vzletni zalet, vzletno pot, končni prilet, neuspeli prilet, pristanek, vključno z vožnjo po tleh pri pristanku, in vse druge faze leta, ki jih poveljujoči pilot jadralnega letala določi kot ključne za varno izvedbo operacij z jadralnim letalom;

7. „območje delovanja“ pomeni območje, ki ni aerodrom, ki ga poveljujoči pilot jadralnega letala ali operator izbere za pristanek ali vzlet;

8. „član posadke“ pomeni osebo, ki jo operator določi za opravljanje nalog na krovu jadralnega letala, kadar to ni poveljujoči pilot, in je pod vodstvom poveljujočega pilota;

9. „elektronska letalska torba (EFB)“ pomeni elektronski informacijski sistem, ki ga sestavljajo oprema in aplikacije za letalsko posadko ter omogoča shranjevanje, posodabljanje, prikaz in obdelavo funkcij elektronske letalske torbe, ki podpirajo letalske operacije ali naloge;

10. „nevarno blago“ pomeni predmete ali snovi, ki lahko ogrožajo zdravje, varnost, imetje ali okolje in so v tehničnih navodilih na seznamu nevarnih snovi ali so razvrščeni v skladu z navedenimi navodili;

11. „tehnična navodila“ pomenijo najnovejšo veljavno izdajo Tehničnih navodil za varen zračni prevoz nevarnega blaga, vključno z dodatkom in vsemi dopolnitvami, ki jo je ICAO objavila v dokumentu 9284-AN/905;

12. „specializirane operacije z jadralnim letalom“ pomenijo komercialne ali nekomercialne operacije z jadralnim letalom, katerih glavni namen ni povezan z običajnimi operacijami za šport in rekreacijo, temveč vključujejo padalske operacije, lete za novičarske medije, televizijo ali snemanje filmov, predstavitvene lete ali podobne specializirane dejavnosti;

▼M1

13. „noč“ pomeni obdobje od konca večernega civilnega mraka do začetka jutranjega civilnega mraka. Civilni mrak se konča zvečer, ko je središče sončnega diska 6 stopinj pod obzorjem, in začne zjutraj, ko je središče sončnega diska 6 stopinj pod obzorjem;

▼M1

14. „preizkus praktične usposobljenosti“ pomeni prikaz usposobljenosti za izdajo licence ali vpis ratinga ali razširitev privilegija, ki lahko po potrebi vključuje ustno preverjanje;

15. „ocena usposobljenosti“ pomeni prikaz veščin, znanja in ravnanja za prvo izdajo, podaljšanje veljavnosti ali obnovo potrdila inštruktorja ali izpraševalca;

16. „čas letenja“: (a) za jadralna letala s samostojnim vzletanjem in motorna jadralna letala pomeni skupni čas od trenutka, ko se zrakoplov začne premikati za vzlet, do trenutka, ko se po končanem letu popolnoma ustavi; (b) za jadralna letala pomeni skupni čas od trenutka, ko jadralno letalo med vzletnim postopkom začne vožnjo po tleh, do trenutka, ko se po končanem letu popolnoma ustavi;

17. „preverjanje strokovnosti“ pomeni prikaz usposobljenosti za izpolnjevanje zahtev za najnovejše izkušnje, kot so določene v tej uredbi, ki lahko po potrebi vključuje ustno preverjanje;

18. „samostojno letenje“ pomeni letenje, med katerim je pilot pripravnik edina oseba na zrakoplovu;

19. „prelet“ pomeni let zunaj vidnega dosega ali razdalje, ki jo opredeli pristojni organ, od mesta odhoda z uporabo standardnih navigacijskih postopkov.

▼B









PRILOGA II

LETALSKE OPERACIJE Z JADRALNIM LETALOM

[DEL SAO]

PODDEL GEN

SPLOŠNE ZAHTEVE

SAO.GEN.100 Obseg

V skladu s členom 3 ta poddel določa zahteve, ki jih morajo izpolnjevati operatorji jadralnih letal, razen projektivnih ali proizvodnih organizacij iz drugega pododstavka člena 3(1).

SAO.GEN.105 Pristojni organ

Pristojni organ je organ, ki ga določi država članica, v kateri ima operator glavni kraj poslovanja, ali če nima glavnega kraja poslovanja, kraj, v katerem ima sedež ali prebivališče. Navedeni organ mora izpolnjevati zahteve iz člena 3 Uredbe (EU) št. 965/2012 v skladu s členom 1(7) navedene uredbe.

SAO.GEN.110 Dokazovanje izpolnjevanja zahtev

(a) Operator dokaže, da izpolnjuje osnovne zahteve iz Priloge V k Uredbi (EU) 2018/1139 in zahteve te uredbe, če tako zahteva pristojni organ, ki preverja stalno izpolnjevanje bistvenih zahtev s strani operatorja v skladu s točko ARO.GEN.300(a)(2) Priloge II k Uredbi (EU) št. 965/2012.

(b) Za dokazovanje izpolnjevanja navedenih zahtev lahko operator uporabi naslednje: (1) sprejemljive načine usklajevanja (AMC); (2) druge načine usklajevanja (AltMoC).

SAO.GEN.115 Uvodni leti

Uvodni leti se:

(a) izvajajo podnevi po pravilih vizualnega letenja (VFR) in

(b) nadzorujejo glede njihove varnosti s strani osebe, ki jo je imenovala organizacija, odgovorna za uvodne lete.

SAO.GEN.120 Takojšen odziv na varnostno težavo

Operator izvaja:

(a) varnostne ukrepe, ki jih zahteva pristojni organ v skladu s točko (c) točke ARO.GEN.135 Priloge II k Uredbi (EU) št. 965/2012, ter

(b) direktive o plovnosti in druge obvezne informacije, ki jih izda Agencija v skladu s točko (h) člena 77(1) Uredbe (EU) 2018/1139.

▼M1

SAO.GEN.125 Imenovanje poveljujočega pilota

Operator imenuje poveljujočega pilota, ki je usposobljen za opravljanje nalog poveljujočega pilota v skladu s Prilogo III k tej uredbi.

▼B

SAO.GEN.130 Odgovornosti poveljujočega pilota

Poveljujoči pilot:

(a) je odgovoren za varnost jadralnega letala in vseh oseb, ki se prevažajo na krovu med operacijami z jadralnim letalom;

(b) je odgovoren za začetek, nadaljevanje ali končanje leta iz varnostnih razlogov;

(c) zagotovi, da se uporabljajo vsi veljavni operativni postopki in kontrolni seznami;

(d) let začne samo, če se prepriča, da so izpolnjene vse naslednje operativne zahteve: (1) jadralno letalo je plovno; (2) jadralno letalo je ustrezno registrirano; (3) instrumenti in oprema, potrebni za izvedbo leta, so na krovu jadralnega letala in so operativni; (4) masa jadralnega letala in lega masnega središča sta taki, da omogočata izvajanje leta v okviru omejitev letalskega priročnika zrakoplova (AFM); (5) vsa oprema in prtljaga sta pravilno naloženi in zavarovani ter omogočata evakuacijo v sili, in (6) operativne omejitve jadralnega letala, določene v AFM, med letom ne bodo nikoli presežene;

(e) zagotovi, da se opravi predvzletni pregled v skladu z AFM;

(f) na jadralnem letalu ne izvaja nalog v enem od naslednjih primerov: (1) če ni sposoben opravljati svojih nalog iz katerih koli razlogov, vključno zaradi poškodbe, bolezni, zdravil, utrujenosti ali ker je pod vplivom katere koli psihoaktivne snovi ali se sicer počuti nezmožnega za izvajanje nalog; (2) če ne izpolnjuje veljavnih zdravstvenih zahtev;

(g) zavrne vkrcanje oseb ali prtljage, ki bi lahko ogrožale varnost jadralnega letala ali oseb, ki se na njem prevažajo, ali take osebe ali prtljago izkrca;

(h) ne dovoli prevoza na jadralnem letalu osebi, za katero se zdi, da je pod tolikšnim vplivom psihoaktivnih snovi, da bi lahko ogrozila varnost jadralnega letala ali oseb, ki se prevažajo na njem;

(i) zagotovi, da v ključnih fazah leta, ali kadar koli je to potrebno zaradi varnosti, vse osebe na krovu sedijo in so pripete z varnostnimi pasovi;

(j) med letom: (1) je vedno pripet z varnostnim pasom in (2) ves čas ostane pri kontrolah jadralnega letala, razen če kontrole prevzame drug pilot;

(k) v izrednih situacijah, ki zahtevajo takojšnjo odločitev in ukrepanje, ukrepa tako, kot je po njegovem mnenju v danih okoliščinah potrebno. V takih primerih lahko odstopi od pravil, operativnih postopkov in metod, kolikor je to potrebno zaradi varnosti;

(l) ne nadaljuje leta dlje od najbližjega vremensko ustreznega aerodroma ali območja delovanja, če je njegova sposobnost za izvajanje nalog bistveno zmanjšana zaradi bolezni, utrujenosti, pomanjkanja kisika ali iz kakšnega drugega razloga;

(m) zapisuje podatke o uporabi in vseh znanih ali domnevnih okvarah na jadralnem letalu na koncu leta ali vrste letov v tehnično knjigo zrakoplova ali dnevnik potovanja;

(n) organ za preiskave v zvezi z varnostjo države, na katere ozemlju se je zgodil dogodek, in službe za ukrepanje v sili navedene države na najhitrejši razpoložljiv način nemudoma obvesti o vsaki nesreči ali resnem incidentu, v katerem je bilo udeleženo jadralno letalo;

(o) pristojnemu organu nemudoma predloži poročilo o dejanju nezakonitega vmešavanja in obvesti pristojni lokalni organ države, na katere ozemlju je prišlo do nezakonitega vmešavanja, in

(p) pristojni enoti služb zračnega prometa (ATS) nemudoma poroča o nevarnih vremenskih razmerah ali pogojih letenja, na katere je naletel in ki bi lahko vplivali na varnost drugih zrakoplovov.

SAO.GEN.135 Odgovornosti članov posadke

(a) Vsak član posadke je odgovoren za pravilno izvajanje svojih nalog v zvezi z operacijami z jadralnim letalom.

(b) Člani posadke ne izvajajo nalog na jadralnem letalu, kadar jih niso sposobni izvajati iz katerih koli razlogov, vključno zaradi poškodbe, bolezni, zdravil, utrujenosti ali ker so pod vplivom katere koli psihoaktivne snovi ali se sicer počutijo nezmožne za izvajanje nalog.

(c) Člani posadke poveljujočega pilota obvestijo o: (1) vsaki napaki, odpovedi, motnji v delovanju ali okvari, za katero menijo, da lahko vpliva na plovnost ali varno izvajanje operacij z jadralnim letalom, vključno s sistemi v sili; (2) vsakem incidentu.

SAO.GEN.140 Upoštevanje zakonov in drugih predpisov ter postopkov

(a) Poveljujoči pilot in drugi člani posadke upoštevajo zakone in druge predpise ter postopke držav, v katerih se izvajajo operacije.

(b) Poveljujoči pilot se seznani z zakoni in drugimi predpisi ter postopki, ki se nanašajo na opravljanje njegovih nalog in so določeni za območja, ki naj bi se prečkala, aerodrome ali območja delovanja, ki naj bi se uporabili, ter povezane letalske navigacijske naprave.

SAO.GEN.145 Prenosne elektronske naprave

Poveljujoči pilot nikomur na jadralnem letalu ne dovoli uporabe prenosne elektronske naprave (PED), vključno z elektronsko letalsko torbo (EFB), ki škodljivo vpliva na delovanje sistemov in opreme na jadralnem letalu ali na zmožnost upravljanja z njimi.

SAO.GEN.150 Nevarno blago

(a) Poveljujoči pilot nikomur ne dovoli prevažanja nevarnega blaga na krovu.

(b) Razumne količine predmetov in snovi, ki bi bili sicer razvrščeni kot nevarno blago in se uporabljajo zaradi večje varnosti leta, če je njihov prevoz na krovu jadralnega letala priporočljiv za zagotovitev njihove pravočasne razpoložljivosti za operativne namene, se štejejo za odobrene.

SAO.GEN.155 Dokumenti, priročniki in informacije, ki jih je treba imeti na krovu

(a) Med vsakim letom so na krovu izvirniki ali kopije naslednjih dokumentov, priročnikov in informacij: (1) AFM ali enakovrednih dokumentov; (2) podrobnosti iz vloženega načrta leta ATS, kadar se to zahteva v skladu z oddelkom 4 Priloge k Izvedbeni uredbi Komisije (EU) št. 923/2012 ( 4 ); (3) najnovejših in ustreznih letalskih navigacijskih kart za območje predvidenega leta; (4) vse druge dokumentacije, ki se lahko nanaša na let ali jo zahtevajo države, ki jih ta let zadeva; (5) informacij o postopkih in vizualnih signalih, ki jih uporabljajo prestrezni in prestreženi zrakoplovi.

(b) Poleg tega je, kadar se zahteva izjava v skladu s točko SAO.DEC.100, med vsakim letom na krovu kopija navedene izjave.

(c) Kadar niso na krovu, vsi naslednji dokumenti, priročniki in informacije kot izvirniki ali kopije ostanejo na voljo na aerodromu ali območju delovanja: (1) potrdilo o vpisu v register; (2) spričevalo o plovnosti, vključno s prilogami; (3) potrdilo o pregledu plovnosti; (4) spričevalo o hrupu, če je bilo izdano za jadralno letalo z motorjem; (5) dovoljenje za radijsko postajo na zrakoplovu, če je jadralno letalo opremljeno z radiokomunikacijsko opremo v skladu s točko SAO.IDE.130; (6) potrdila o zavarovanju odgovornosti do tretjih oseb; (7) dnevnik potovanja ali enakovreden dokument.

(d) Z odstopanjem od točk (a) in (b) se lahko navedeni dokumenti, priročniki in informacije hranijo na aerodromu ali območju delovanja za lete, ki: (1) ostanejo v vidnem dosegu aerodroma ali območja delovanja ali (2) ostanejo na razdalji ali območju, ki ju določi pristojni organ.

(e) Poveljujoči pilot ali operator da pristojnemu organu, na njegovo zahtevo, na voljo izvirnike dokumentacije v roku, ki ga določi navedeni organ in ne sme biti krajši od 24 ur.

SAO.GEN.160 Dnevnik potovanja

Za vsak let ali vrsto letov se podatki o jadralnem letalu, njegovi posadki in posameznem potovanju hranijo v obliki dnevnika potovanja ali enakovrednega dokumenta.

PODDEL OP

OPERATIVNI POSTOPKI

SAO.OP.100 Uporaba aerodromov in območij delovanja

Poveljujoči pilot uporablja samo aerodrome in območja delovanja, ki ustrezajo zadevnemu tipu jadralnega letala in vrsti operacije.

SAO.OP.105 Postopki za zmanjšanje hrupa – jadralna letala z motorjem

Poveljujoči pilot upošteva operativne postopke za čim večje zmanjšanje vpliva hrupa jadralnega letala z motorjem in hkrati zagotovi, da ima varnost prednost pred zmanjšanjem hrupa.

SAO.OP.110 Dajanje navodil potnikom

Poveljujoči pilot zagotovi, da pred, ali kadar je ustrezno, med letom potnik dobi navodila o postopkih v običajnih, neobičajnih in izrednih razmerah.

SAO.OP.115 Prevoz posebnih kategorij potnikov

Poveljujoči pilot zagotovi, da se osebe, ki med prevozom na krovu jadralnega letala potrebujejo posebne pogoje, pomoč ali naprave, prevažajo v pogojih, ki zagotavljajo varnost jadralnega letala in oseb ali imetja, ki se na njem prevaža.

SAO.OP.120 Priprava leta

Poveljujoči pilot pred začetkom leta zagotovi, da:

(a) pripomočki, ki se zahtevajo za varno delovanje jadralnega letala, ustrezajo vrsti operacije, s katero se bo izvajal let;

(b) vremenske razmere omogočajo varno izvedbo leta in

(c) v primeru jadralnega letala z motorjem, kadar naj bi se uporabljal motor, količina goriva ali druge energije zadostuje za varno izvedbo leta.

SAO.OP.125 Polnjenje z gorivom in polnjenje ali zamenjava baterij, kadar so osebe na krovu – jadralna letala z motorjem

Kadar je potnik na krovu jadralnega letala z motorjem:

(a) se jadralno letalo ne polni z gorivom in

(b) se baterije, ki se uporabljajo za pogon, ne polnijo in ne zamenjajo z novimi.

SAO.OP.130 Kajenje na krovu

Na krovu jadralnega letala v nobeni fazi leta ne sme nihče kaditi.

SAO.OP.135 Vremenske razmere

Poveljujoči pilot začne ali nadaljuje let samo, če najnovejše razpoložljive informacije o vremenu kažejo, da je mogoč varen pristanek.

SAO.OP.140 Led in drugi kontaminanti – postopki na tleh

Poveljujoči pilot začne vzlet šele, ko je jadralno letalo brez vseh nanosov, ki bi lahko škodljivo vplivali na zmogljivost ali vodljivost jadralnega letala, razen če je dovoljeno v AFM.

SAO.OP.145 Upravljanje goriva ali drugih virov energije med letom – jadralna letala z motorjem

Pri jadralnih letalih z motorjem poveljujoči pilot med letom redno preverja, da količina preostalega uporabnega goriva ali druge energije ni manjša od potrebne za zagotovitev varnega pristanka.

SAO.OP.150 Uporaba dodatnega kisika

Poveljujoči pilot zagotovi, da vse osebe na krovu uporabljajo dodatni kisik vedno, ko ugotovi, da lahko na nadmorski višini predvidenega leta pomanjkanje kisika povzroči oslabitev spretnosti oseb na krovu ali nanje negativno vpliva.

SAO.OP.155 Specializirane operacije z jadralnim letalom

(a) Poveljujoči pilot pred začetkom specializirane operacije z jadralnim letalom ali vrste takšnih operacij opravi oceno tveganja, s katero oceni kompleksnost dejavnosti, da bi določil nevarnosti in povezana tveganja predvidene operacije ter po potrebi sprejel ukrepe za njihovo zmanjšanje.

(b) Specializirane operacije z jadralnim letalom se izvajajo v skladu s kontrolnim seznamom. Poveljujoči pilot pripravi navedeni kontrolni seznam in zagotovi, da je na podlagi ocene tveganja in ob upoštevanju vseh zahtev iz te priloge ustrezen za specializirano dejavnost in jadralno letalo, ki se uporablja. Kontrolni seznam je na vsakem letu zlahka dostopen poveljujočemu pilotu in drugim članom posadke, če je to potrebno za opravljanje njihovih nalog.

(c) Poveljujoči pilot redno pregleduje in po potrebi posodablja kontrolni seznam, da ustrezno upošteva oceno tveganja.

PODDEL POL

ZMOGLJIVOST IN OPERATIVNE OMEJITVE

SAO.POL.100 Tehtanje

(a) Tehtanje jadralnega letala opravi proizvajalec jadralnega letala ali pa se opravi v skladu s Prilogo I k Uredbi Komisije (EU) št. 1321/2014 ( 5 ).

(b) Operator zagotovi, da je bila masa jadralnega letala določena z dejanskim tehtanjem pred začetkom njegove uporabe. Upoštevajo in ustrezno dokumentirajo se skupni učinki predelav in popravil na maso. Navedene informacije se dajo na voljo poveljujočemu pilotu. Jadralno letalo se znova stehta, če učinki predelav ali popravil na maso niso znani.

SAO.POL.105 Zmogljivost – splošno

Poveljujoči pilot izvaja operacije z jadralnim letalom samo, če zmogljivost jadralnega letala omogoča upoštevanje zahtev, določenih v Prilogi k Izvedbeni uredbi (EU) št. 923/2012, in drugih omejitev, ki se uporabljajo za let, uporabljeni zračni prostor, aerodrome ali območja delovanja, pri čemer zagotovi, da so vse uporabljene karte in zemljevidi najnovejše razpoložljive izdaje.

PODDEL IDE

INSTRUMENTI, PODATKI IN OPREMA

SAO.IDE.100 Instrumenti in oprema – splošno

(a) Instrumenti in oprema, ki se zahtevajo v tem poddelu, se odobrijo v skladu s Prilogo I k Uredbi (EU) št. 748/2012, ali če so registrirani v tretji državi, v skladu z zahtevami glede plovnosti države registracije, če je izpolnjen eden od naslednjih pogojev: (1) letalska posadka jih uporablja za nadzor poti leta; (2) uporabljajo se za izpolnjevanje zahtev iz točk SAO.IDE.130 ali SAO.IDE.135; (3) so trajno vgrajeni na jadralnem letalu.

(b) Z odstopanjem od točke (a) odobritev ni potrebna za vse naslednje instrumente ali opremo, če se zahtevajo v tem poddelu: (1) samostojne prenosne svetilke; (2) točni časomer; (3) opremo za preživetje in signaliziranje.

(c) Instrumenti in oprema so zlahka na voljo za uporabo ali zlahka dosegljivi z mesta, na katerem sedi poveljujoči pilot ali kateri koli drug član letalske posadke, ki jih mora uporabljati.

SAO.IDE.105 Instrumenti za letenje in navigacijo

(a) Jadralna letala so opremljena z napravami za meritev in prikaz: (1) časa v urah in minutah; (2) tlačne višine; (3) indicirane hitrosti in, (4) pri jadralnih letalih z motorjem, magnetne smeri.

(b) Poleg točke (a) so pri uporabi v razmerah, ko jadralnega letala ni mogoče zadržati na želeni poti leta brez uporabe enega ali več dodatnih instrumentov, jadralna letala pri letu skozi oblake ali pri nočnem letenju opremljena z napravami za meritev in prikaz: (1) navpične hitrosti; (2) položaja ali zavoja in zdrsa ter (3) magnetne smeri.

SAO.IDE.110 Operativne luči

Jadralna letala, ki se uporabljajo ponoči, so opremljena z naslednjim:

(a) sistemom luči proti trčenju;

(b) navigacijskimi/pozicijskimi lučmi;

(c) pristajalnim žarometom;

(d) razsvetljavo, ki se napaja iz električnega sistema jadralnega letala in zagotavlja ustrezno osvetlitev vseh instrumentov in opreme, pomembnih za varno delovanje jadralnega letala, ter

(e) samostojno prenosno svetilko za mesto poveljujočega pilota in drugih članov posadke.

SAO.IDE.115 Dodatni kisik

Jadralna letala, ki se uporabljajo, ko se zahteva oskrba s kisikom v skladu s točko SAO.OP.150, so opremljena z napravo za shranjevanje in razdeljevanje kisika, s katero je mogoče shraniti in razdeliti potrebne zaloge kisika.

SAO.IDE.120 Reševalna oprema in oprema za signaliziranje – leti nad vodo

Poveljujoči pilot jadralnega letala, ki leti nad vodo, pred začetkom leta predvidi tveganja za preživetje oseb na krovu jadralnega letala v primeru zasilnega pristanka na vodi. Ob upoštevanju navedenih tveganj se odloči, ali mora biti jadralno letalo opremljeno z reševalno opremo in opremo za signaliziranje.

SAO.IDE.125 Reševalna oprema in oprema za signaliziranje – težave pri iskanju in reševanju

Jadralna letala, ki se uporabljajo nad območji, na katerih bi bilo iskanje in reševanje posebej zahtevno, so opremljena s takšno reševalno opremo in opremo za signaliziranje, kot je ustrezno za območje, ki ga bodo preleteli.

SAO.IDE.130 Radiokomunikacijska oprema

Jadralna letala so opremljena z radiokomunikacijsko opremo, ki omogoča komunikacijo, ki se zahteva v skladu z Dodatkom 4 k Prilogi k Izvedbeni uredbi (EU) št. 923/2012, in če let poteka v zračnem prostoru tretje države, v skladu s pravom navedene tretje države.

SAO.IDE.135 Radarski odzivnik

Jadralna letala so opremljena s sekundarnim nadzorovalnim radarskim (SSR) odzivnikom z vsemi zmogljivostmi, ki se zahtevajo v skladu s točko (b) točke SERA.6005 Priloge k Izvedbeni uredbi (EU) št. 923/2012, in če se let izvaja v zračnem prostoru tretje države, v skladu s pravom navedene tretje države.

PODDEL DEC

IZJAVA

SAO.DEC.100 Izjava

(a) V izjavi iz člena 3(2) operator potrdi, da izpolnjuje in bo še naprej izpolnjeval bistvene zahteve iz Priloge V k Uredbi (EU) 2018/1139 in zahteve iz te uredbe.

(b) Operator v izjavo vključi vse naslednje informacije: (1) ime operatorja; (2) kraj, kjer ima operator glavni kraj poslovanja; (3) kontaktne podatke operatorja; (4) datum začetka izvajanja operacije, in kjer je to ustrezno, datum, ko se sprememba obstoječe izjave začne uporabljati; (5) za vsa jadralna letala, ki se uporabljajo za komercialne operacije, tip jadralnega letala, registracijo, glavno bazo, vrsto operacije in organizacijo za vodenje stalne plovnosti.

(c) Operator ob predložitvi izjave pristojnemu organu predloži seznam AltMOC za dokazovanje skladnosti, če se to zahteva v skladu s točko SAO.GEN.110. Navedeni seznam vsebuje sklicevanja na povezane AMC.

(d) Pri predložitvi izjave operator uporabi obrazec iz Dodatka k tej prilogi.

SAO.DEC.105 Spremembe izjave in prenehanje komercialnih operacij

(a) Operator nemudoma obvesti pristojni organ o vseh spremembah okoliščin, ki vplivajo na njegovo izpolnjevanje bistvenih zahtev iz Priloge V k Uredbi (EU) 2018/1139 in zahtev iz te uredbe, kot je s predloženo izjavo seznanjen pristojni organ, in o vseh spremembah v zvezi z informacijami iz točke (b) točke SAO.DEC.100 in seznamom AltMoC iz točke (c) točke SAO.DEC.100, ki je vključen v izjavo ali ji je priložen.

(b) Operator nemudoma obvesti pristojni organ, ko preneha izvajati komercialne operacije z jadralnimi letali.









Dodatek

▼M1









PRILOGA III

ZAHTEVE ZA LICENCIRANJE LETALSKE POSADKE JADRALNEGA LETALA

[DEL SFCL]

PODDEL GEN

SPLOŠNE ZAHTEVE

SFCL.001 Področje uporabe

Ta priloga določa zahteve za izdajo licence pilota jadralnega letala (v nadaljnjem besedilu: SPL) ter povezanih privilegijev, ratingov, potrdil, spričeval in certifikatov ter pogoje za njihovo veljavnost in uporabo.

SFCL.005 Pristojni organ

V tej prilogi pristojni organ pomeni organ, ki ga imenuje država članica in pri katerem kandidat zaprosi za izdajo licence SPL ali povezanih privilegijev, ratingov, potrdil, spričeval ali certifikatov.

SFCL.015 Vloga za izdajo, podaljšanje veljavnosti in obnovo licence SPL ter povezanih privilegijev, ratingov, potrdil, spričeval in certifikatov ter njihova izdaja, podaljšanje veljavnosti in obnova

(a) Naslednje se predloži pristojnemu organu v obliki in na način, ki ga določi navedeni pristojni organ: (1) vloga za: (i) izdajo licence SPL in povezanih ratingov; (ii) razširitev privilegijev iz licence SPL, razen privilegijev iz točk SFCL.115(a)(2) in (3), SFCL.155, SFCL.200 ter SFCL.215; (iii) izdajo potrdila inštruktorja letenja z jadralnim letalom (v nadaljnjem besedilu: FI(S)); (iv) izdajo, podaljšanje veljavnosti in obnovo potrdila izpraševalca praktične usposobljenosti za letenje z jadralnim letalom (v nadaljnjem besedilu: FE(S)); (v) vse spremembe licence SPL ter povezanih privilegijev, ratingov, potrdil, spričeval in certifikatov, razen privilegijev iz točke (ii), ter (2) če tako zahteva pristojni organ, kopija zadevnih vpisov v dnevnik, kot določajo točke SFCL.115(d), SFCL.155(b), SFCL.200(f) in SFCL.215(d).

(b) Vlogi iz odstavka (a) se priložijo dokazila, da kandidat izpolnjuje zadevne zahteve, določene v tej prilogi in Prilogi IV (del MED) k Uredbi (EU) št. 1178/2011.

(c) Vse omejitve ali razširitve privilegijev, ki jih zagotavljajo licenca, rating, potrdilo, spričevalo ali certifikat, pristojni organ vpiše v licenco, potrdilo, spričevalo ali certifikat, razen pridobitve privilegijev iz odstavka (a)(1)(ii).

(d) Naenkrat ni mogoče imeti več kot ene licence SPL, izdane v skladu s to prilogo.

(e) Imetnik licence vloge iz odstavka (a) predloži pristojnemu organu, ki ga imenuje država članica, v kateri je bila izdana katera koli njegova licenca v skladu s to prilogo (del SFCL) ali Prilogo I (del FCL) k Uredbi (EU) št. 1178/2011 ali Prilogo III (del BFCL) k Uredbi (EU) 2018/395, kot je ustrezno.

(f) Imetnik licence SPL lahko zaprosi za zamenjavo pristojnega organa s pristojnim organom, ki ga imenuje druga država članica, vendar je v takem primeru nov pristojni organ isti za vse licence imetnika.

(g) Kandidati zaprosijo za izdajo licence SPL ter povezanih ratingov, privilegijev, potrdil, spričeval ali certifikatov najpozneje šest mesecev po tem, ko so uspešno opravili preizkus praktične usposobljenosti ali oceno usposobljenosti.

SFCL.030 Preizkus praktične usposobljenosti

Kandidate po končanem usposabljanju za preizkus praktične usposobljenosti priporoči organizacija ATO ali DTO, odgovorna za usposabljanje, ki so se ga udeležili kandidati. Organizacija ATO ali DTO da izpraševalcu na voljo evidenco o usposabljanju.

SFCL.035 Upoštevanje časa letenja

Kandidatom za licenco SPL ali povezani privilegij, rating, potrdilo, spričevalo ali certifikat se pri skupnem času letenja, ki se zahteva za licenco, privilegij, rating, potrdilo, spričevalo ali certifikat, v celoti upošteva celoten čas letenja, ki ga je ta opravil samostojno, z inštruktorjem ali kot poveljujoči pilot na jadralnem letalu.

SFCL.045 Listine je treba imeti pri sebi in jih predložiti

(a) Imetniki licence SPL imajo pri izvajanju privilegijev iz licence SPL pri sebi vse naslednje: (1) veljavno licenco SPL; (2) veljavno zdravniško spričevalo; (3) osebni dokument s fotografijo; (4) zadostne podatke iz dnevnika za dokaz skladnosti z zahtevami iz te priloge.

(b) Piloti pripravniki imajo na vseh samostojnih preletih pri sebi: (1) listine, kot so določene v odstavkih (a)(2) in (a)(3); (2) dokazilo o dovoljenju, ki se zahteva v skladu s točko SFCL.125(a).

(c) Imetniki licence SPL ali piloti pripravniki na zahtevo pooblaščenega predstavnika pristojnega organa takoj predložijo v pregled listine, kot so določene v odstavku (a).

(d) Z odstopanjem od odstavkov (a) in (b) se lahko tam navedene listine hranijo na aerodromu ali območju delovanja za lete, ki ostanejo: (1) v vidnem dosegu aerodroma ali območja delovanja ali (2) na razdalji od aerodroma ali območja delovanja, ki jo določi pristojni organ.

SFCL.050 Evidentiranje časa letenja

Imetniki licence SPL in piloti pripravniki vodijo zanesljivo evidenco podatkov o vseh opravljenih letih v obliki in na način, ki ga določi pristojni organ.

SFCL.065 Omejitev privilegijev imetnikov licenc SPL, starih 70 let ali več, v komercialnem prevozu potnikov z jadralnim letalom

Imetniki licence SPL, ki so dopolnili 70 let, kot piloti ne upravljajo jadralnega letala, s katerim se opravlja komercialni prevoz potnikov z jadralnim letalom.

SFCL.070 Omejitev, začasna razveljavitev ali preklic licenc, privilegijev, ratingov, potrdil, spričeval in certifikatov

(a) Pristojni organ lahko licenco SPL ter povezane privilegije, ratinge, potrdila, spričevala in certifikate, izdane v skladu s to prilogo, omeji, začasno razveljavi ali prekliče v skladu s pogoji in postopki iz Priloge VI (del ARA) k Uredbi (EU) št. 1178/2011, če imetnik licence SPL ne izpolni bistvenih zahtev iz Priloge IV k Uredbi (EU) 2018/1139 ali zahtev iz te priloge in Priloge II (del SAO) k tej uredbi ali Priloge IV (del MED) k Uredbi (EU) št. 1178/2011.

(b) Imetniki licence SPL pristojnemu organu takoj vrnejo licenco, potrdilo, spričevalo ali certifikat, če je bila njihova licenca, privilegij, rating, potrdilo, spričevalo ali certifikat omejen, začasno razveljavljen ali preklican.

PODDEL SPL

LICENCA PILOTA JADRALNEGA LETALA (SPL)

SFCL.115 Licenca SPL – Privilegiji in pogoji

(a) Če so izpolnjene določbe točke SFCL.150, so privilegiji imetnika licence SPL, da deluje kot poveljujoči pilot na jadralnih letalih: (1) brez plačila v nekomercialnih operacijah; (2) vključno s prevozom potnikov, če: (i) izpolnjuje določbe točke SFCL.160(e) in (ii) je bodisi: (A) po izdaji licence SPL opravil vsaj deset ur letenja ali 30 vzletov in pristankov kot poveljujoči pilot na jadralnih letalih ter dodatno en let za usposabljanje, med katerim imetniki inštruktorju FI(S) dokažejo usposobljenost, potrebno za prevoz potnikov, bodisi (B) ima potrdilo inštruktorja FI(S) v skladu s poddelom FI; (3) v operacijah, razen tistih iz odstavka 1, samo če je: (i) dopolnil starost 18 let; (ii) je po izdaji licence opravil 75 ur letenja ali 200 vzletov in pristankov kot poveljujoči pilot na jadralnih letalih.

(b) Z odstopanjem od točke (a) lahko imetnik licence SPL s privilegiji inštruktorja ali izpraševalca prejme plačilo za: (1) zagotavljanje usposabljanja za letenje za licenco SPL; (2) izvedbo preizkusa praktične usposobljenosti in preverjanj strokovnosti za licenco SPL; (3) usposabljanje, preizkušanje in preverjanje za privilegije, ratinge, potrdila, spričevala in certifikate iz licence SPL.

(c) Imetniki licence SPL izvajajo privilegije licence SPL le, če izpolnjujejo zahteve za najnovejše izkušnje, ki se uporabljajo, in je njihovo zdravniško spričevalo, ki ustreza izvajanim privilegijem, veljavno.

(d) Opravljeni let za usposabljanje iz odstavka (a)(2)(ii)(A) se vpiše v dnevnik pilota in ga podpiše inštruktor, odgovoren za let za usposabljanje.

SFCL.120 Licenca SPL – Minimalna starost

Kandidati za licenco SPL so stari najmanj 16 let.

SFCL.125 Licenca SPL – Pilot pripravnik

(a) Piloti pripravniki ne izvajajo samostojnega leta, če jim tega ne dovoli inštruktor FI(S) in če jih ta ne nadzoruje.

(b) Piloti pripravniki morajo biti stari najmanj 14 let, da jim je dovoljeno leteti samostojno.

SFCL.130 Licenca SPL – Tečaj usposabljanja in zahtevane izkušnje

(a) Kandidati za licenco SPL opravijo tečaj usposabljanja pri organizaciji ATO ali DTO. Tečaj se prilagodi želenim privilegijem in vključuje: (1) teoretično znanje, kot je opredeljeno v točki SFCL.135(a); (2) vsaj 15 ur usposabljanja za letenje na jadralnih letalih, vključno z vsaj: (i) desetimi urami letenja z inštruktorjem, ki vključuje letenje z inštruktorjem iz odstavka (iv)(A) ali (v)(A), kot je ustrezno; (ii) dvema urama samostojnega letenja pod nadzorom; (iii) 45 vzleti in pristanki; (iv) če se želijo privilegiji za jadralna letala, razen letal TMG, vsaj sedmimi urami usposabljanja za letenje z jadralnimi letali, razen letal TMG, ki vključuje vsaj: (A) tri ure letenja z inštruktorjem; (B) bodisi: (a) en samostojen prelet, dolg najmanj 50 km (27 NM), bodisi (b) en prelet z inštruktorjem, dolg najmanj 100 km (55 NM), ki se lahko z odstopanjem od odstavka (2)(iv) opravi z letalom TMG; (v) če se želijo privilegiji za letala TMG, vsaj šestimi urami usposabljanja za letenje z letali TMG, ki vključuje vsaj: (A) štiri ure letenja z inštruktorjem; (B) en samostojen prelet z letalom TMG, dolg najmanj 150 km (80 NM), med katerim se opravi en postanek na aerodromu, ki ni odhodni aerodrom.

(b) Kandidatom, ki imajo licenco pilota za drugo kategorijo zrakoplovov, razen za balone, se upošteva 10 % skupnega časa letenja, ki so ga opravili kot poveljujoči piloti na takih zrakoplovih, do največ sedem ur. V nobenem primeru pa: (1) se to ne upošteva pri zahtevah iz odstavkov (a)(2)(ii), (a)(2)(iv)(B) in (a)(2)(v)(B) ter (2) v zvezi z odstavkom (a)(2)(iii) ne presega deset vzletov in pristankov.

SFCL.135 Licenca SPL – Preizkus teoretičnega znanja

(a) Teoretično znanje Kandidati za licenco SPL dokažejo raven teoretičnega znanja, ki ustreza želenim privilegijem, s preizkusi znanja pri naslednjih predmetih: (1) splošni predmeti: (i) letalsko pravo, (ii) človeško delovanje, (iii) meteorologija, (iv) komunikacija, (2) posebni predmeti v zvezi z jadralnimi letali: (i) načela letenja, (ii) operativni postopki, (iii) zmogljivost med letom in načrtovanje leta, (iv) splošno znanje o zrakoplovih v zvezi z jadralnimi letali, (v) navigacija.

(b) Odgovornosti kandidata (1) Kandidat opravi celoten sklop preizkusov teoretičnega znanja za licenco SPL, ki je v pristojnosti pristojnega organa iste države članice. (2) Kandidat lahko opravlja preizkus teoretičnega znanja samo, če ga priporoči organizacija DTO ali ATO, odgovorna za njegovo usposabljanje, potem ko je na zadovoljivi ravni opravil ustrezne dele teoretičnega usposabljanja. (3) Priporočilo organizacije ATO ali DTO velja 12 mesecev. Če kandidat v navedenem obdobju veljavnosti ni pristopil k najmanj enemu pisnemu preizkusu teoretičnega znanja, organizacija ATO ali DTO na podlagi potreb kandidata odloči, ali se mora ta dodatno usposabljati.

(c) Pogoji za uspešno opravljen preizkus (1) Pisni preizkus teoretičnega znanja uspešno opravi kandidat, ki doseže najmanj 75 % možnih točk po izpitni poli. Kazenske točke se ne dodeljujejo. (2) Razen če ni v tej prilogi določeno drugače, se šteje, da je kandidat uspešno opravil zahtevani preizkus teoretičnega znanja za licenco SPL, če uspešno opravi vse zahtevane pisne preizkuse teoretičnega znanja v 18 mesecih od konca koledarskega meseca, ko je prvič pristopil k preizkusu. (3) Če kandidat v štirih poskusih ne opravi uspešno katerega od pisnih preizkusov teoretičnega znanja ali ne opravi vseh pisnih preizkusov v obdobju iz odstavka 2, ponovno opravlja celoten sklop pisnih preizkusov teoretičnega znanja. (4) Kandidat se pred ponovnim opravljanjem preizkusov teoretičnega znanja udeleži dodatnega usposabljanja, ki ga organizira organizacija ATO ali DTO. Organizacija ATO ali DTO določi obseg in področje potrebnega usposabljanja na podlagi potreb kandidata.

(d) Obdobje veljavnosti Uspešno opravljen preizkus teoretičnega znanja velja 24 mesecev od dne, ko kandidat uspešno opravi preizkus teoretičnega znanja v skladu z odstavkom (c)(2).

SFCL.140 Licenca SPL – Upoštevanje teoretičnega znanja

Kandidatom za izdajo licence SPL se prizna izpolnjevanje zahtev za teoretično znanje za splošne predmete, kot so določeni v točki SFCL.135(a)(1), če:

(a) imajo licenco v skladu s Prilogo I (del FCL) k Uredbi (EU) št. 1178/2011 ali Prilogo III (del BFCL) k Uredbi (EU) 2018/395 ali

(b) so opravili preizkuse teoretičnega znanja za licenco, kot je določeno v odstavku (a), če jih opravijo v obdobju veljavnosti iz točke SFCL.135(d).

SFCL.145 Licenca SPL – Preizkus praktične usposobljenosti

(a) Kandidati za licenco SPL z uspešno opravljenim preizkusom praktične usposobljenosti dokažejo, da so sposobni, da kot poveljujoči piloti na jadralnem letalu izvajajo ustrezne postopke in manevre na ravni usposobljenosti, ki ustreza želenim privilegijem.

(b) Kandidati opravijo preizkus praktične usposobljenosti na jadralnem letalu, razen letal TMG, ali na letalu TMG glede na želene privilegije in če je tečaj usposabljanja v skladu s točko SFCL.130 vključeval potrebne elemente usposabljanja za zadevni zrakoplov. Kandidat, ki je opravil tečaj usposabljanja, vključno s potrebnimi elementi usposabljanja za jadralna letala in letala TMG, lahko opravlja dva preizkusa praktične usposobljenosti, in sicer enega na jadralnem letalu, razen na letalih TMG, in enega na letalu TMG, da pridobi privilegije za oba zrakoplova.

(c) Pred preizkusom praktične usposobljenosti za izdajo licence SPL kandidat uspešno opravi zahtevane preizkuse teoretičnega znanja.

(d) Pogoji za uspešno opravljen preizkus (1) Preizkus praktične usposobljenosti je razdeljen na različne dele, ki predstavljajo vse različne faze leta jadralnega letala. (2) Kandidat, ki ne opravi uspešno katere koli naloge iz dela, ni opravil celotnega dela. Kandidat, ki ne opravi uspešno samo enega dela, znova opravlja samo zadevni del. Kandidat, ki ne opravi uspešno več delov, znova opravlja celoten preizkus. (3) Kandidat, ki znova opravlja preizkus v skladu z odstavkom 2 in ne opravi katerega koli dela, vključno z deli, ki jih je uspešno opravil v predhodnem poskusu, znova opravlja celoten preizkus.

(e) Kandidat, ki ne opravi uspešno vseh delov preizkusa v dveh poskusih, opravi dodatno praktično usposabljanje.

SFCL.150 Licenca SPL – Privilegiji za jadralno letalo in letalo TMG

(a) Če je bil preizkus praktične usposobljenosti iz točke SFCL.145 opravljen na jadralnem letalu, razen letal TMG, so privilegiji iz licence SPL omejeni na jadralna letala, razen letal TMG.

(b) V primeru iz odstavka (a) se privilegiji iz licence SPL na prošnjo razširijo na letala TMG, če je pilot: (1) pri organizaciji ATO ali DTO opravil elemente usposabljanja iz točke SFCL.130(a)(2)(v); (2) opravil preizkus praktične usposobljenosti na letalu TMG, da dokaže ustrezno raven praktične usposobljenosti. Med tem preizkusom praktične usposobljenosti kandidat izpraševalcu dokaže tudi ustrezno raven teoretičnega znanja o letalih TMG iz naslednjih predmetov: (i) načela letenja, (ii) operativni postopki, (iii) zmogljivost med letom in načrtovanje leta, (iv) splošno znanje o zrakoplovih in (v) navigacija.

(c) Imetnikom licence, izdane v skladu s Prilogo I (del FCL) k Uredbi (EU) št. 1178/2011, se v celoti prizna izpolnjevanje zahtev iz odstavka (b), če: (1) imajo rating za razred letal TMG ali (2) imajo privilegije TMG in izpolnjujejo zahteve za najnovejše izkušnje iz točke FCL.140.A Priloge I (del FCL) k Uredbi (EU) št. 1178/2011.

(d) Če je bil preizkus praktične usposobljenosti iz točke SFCL.145 opravljen na letalu TMG, so privilegiji iz licence SPL omejeni na letala TMG.

(e) V primeru iz odstavka (d) se privilegiji iz licence SPL na prošnjo razširijo na jadralna letala, če je pilot: (1) pri organizaciji ATO ali DTO opravil elemente usposabljanja iz točke SFCL.130(a)(2)(iv) in vsaj 15 vzletov in pristankov z jadralnim letalom, razen letal TMG, ter (2) opravil preizkus praktične usposobljenosti na jadralnem letalu, razen letal TMG, da dokaže ustrezno raven praktične usposobljenosti. Med tem preizkusom praktične usposobljenosti pilot izpraševalcu dokaže tudi ustrezno raven teoretičnega znanja o jadralnih letalih, razen letal TMG, iz naslednjih predmetov: (i) načela letenja, (ii) operativni postopki, (iii) zmogljivost med letom in načrtovanje leta, (iv) splošno znanje o zrakoplovih in (v) navigacija.

(f) Opravljeno usposabljanje iz odstavkov (b)(1) in (e)(1) se vpiše v dnevnik pilota in ga podpiše vodja usposabljanja pri organizaciji ATO ali DTO, ki je odgovorna za to usposabljanje.

SFCL.155 Licenca SPL – Metode vzletanja

(a) Imetniki licence SPL svoje privilegije izvajajo samo z uporabo metod vzletanja, za katere so opravili posebno usposabljanje med tečajem usposabljanja v skladu s točko SFCL.130 ali SFCL.150(e)(1) ali med dodatnim usposabljanjem, ki ga inštruktor zagotovi po izdaji licence SPL. To posebno usposabljanje obsega: (1) pri vzletanju z vitlom in vlečnim avtomobilom najmanj deset vzletov z inštruktorjem in pet samostojnih vzletov pod nadzorom; (2) pri aerozapregi ali samostojnem vzletanju najmanj pet vzletov z inštruktorjem in pet samostojnih vzletov pod nadzorom. Pri samostojnem vzletanju se lahko letenje z inštruktorjem opravi na letalu TMG; (3) pri vzletu z napeto elastiko najmanj tri vzlete z inštruktorjem ali samostojno pod nadzorom ter (4) v primeru drugih metod vzletanja usposabljanje, kot ga zahteva pristojni organ.

(b) Opravljeno usposabljanje iz odstavka (a) se vpiše v dnevnik pilota in ga podpiše vodja usposabljanja pri organizaciji ATO ali DTO ali inštruktor, ki je odgovoren za to usposabljanje, kot je ustrezno.

(c) Imetniki licence SPL za ohranitev svojih privilegijev za vsako metodo vzletanja in v skladu z zahtevami iz odstavkov (a) in (b) v zadnjih dveh letih opravijo najmanj pet vzletov, razen pri vzletanju z napeto elastiko, pri katerem opravijo samo dva vzleta. Pri samostojnem vzletanju se lahko vzleti opravijo kot samostojni vzleti ali z vzleti na letalih TMG ali kot kombinacija obojega.

(d) Če imetniki licence SPL ne izpolnijo zahteve iz odstavka (c), za obnovo privilegijev opravijo dodatno število vzletov z inštruktorjem ali samostojno pod nadzorom inštruktorja.

SFCL.160 Licenca SPL – Zahteve za najnovejše izkušnje

(a) Jadralna letala, razen letal TMG Imetniki licence SPL izvajajo privilegije SPL, razen za letala TMG, le če so v zadnjih 24 mesecih pred načrtovanim poletom: (1) na jadralnih letalih opravili vsaj pet ur letenja kot poveljujoči piloti ali z inštruktorjem ali samostojno pod nadzorom inštruktorja FI(S), ki na jadralnih letalih, razen letal TMG, vključuje vsaj: (i) 15 vzletov in (ii) dva leta za usposabljanje z inštruktorjem FI(S), ali (2) uspešno opravili preverjanje strokovnosti z izpraševalcem FE(S) na jadralnem letalu, razen letal TMG; preverjanje strokovnosti temelji na preizkusu praktične usposobljenosti za licenco SPL.

(b) Letala TMG Imetniki licence SPL izvajajo privilegije TMG le, če so v zadnjih 24 mesecih pred načrtovanim poletom: (1) opravili vsaj 12 ur letenja kot poveljujoči piloti ali z inštruktorjem ali samostojno pod nadzorom inštruktorja FI(S), ki na letalih TMG vključuje vsaj: (i) šest ur letenja; (ii) 12 vzletov in pristankov ter (iii) let za usposabljanje, ki obsega skupno najmanj eno uro letenja z inštruktorjem, ali (2) uspešno opravili preverjanje strokovnosti z izpraševalcem; preverjanje strokovnosti temelji na preizkusu praktične usposobljenosti iz točke SFCL.150(b)(2).

(c) Imetniki SPL s privilegiji za upravljanje letal TMG, ki imajo tudi licenco, ki vključuje privilegije za upravljanje letal TMG v skladu z določbami Priloge I (del FCL) k Uredbi (EU) št. 1178/2011, so oproščeni izpolnjevanja odstavka (b).

(d) Opravljeni leti z inštruktorjem, leti pod nadzorom in leti za usposabljanje iz odstavkov (a)(1) in (b)(1) ter preverjanje strokovnosti iz odstavkov (a)(2) in (b)(2) se vpišejo v dnevnik pilota ter jih v primeru iz odstavkov (a)(1) in (b)(1) podpiše odgovorni inštruktor FI(S), v primeru iz odstavkov (a)(2) in (b)(2) pa odgovorni izpraševalec FE(S).

(e) Prevoz potnikov Imetniki licence SPL potnike prevažajo le, če so v zadnjih 90 dneh kot poveljujoči piloti opravili vsaj: (1) tri vzlete na jadralnih letalih, razen letal TMG, če se potniki prevažajo na jadralnih letalih, razen letal TMG, ali (2) tri vzlete in pristanke na letalih TMG, če se potniki prevažajo na letalih TMG. Za prevoz potnikov ponoči na letalu TMG se vsaj eden od navedenih vzletov in pristankov opravi ponoči.

PODDEL ADD

DODATNI RATINGI IN PRIVILEGIJI

SFCL.200 Privilegiji za akrobatsko letenje

(a) Imetniki licence SPL akrobatsko letenje z jadralnimi letali z ustavljenim morebitnim motorjem ali v primeru odstavkov (d) in (e) z močjo motorja izvajajo le, če imajo ustrezne privilegije za akrobatsko letenje v skladu s to točko.

(b) Osnovni privilegiji za akrobatsko letenje: (1) dajejo imetniku pravico do izvajanja akrobatskega letenja, ki je omejeno na naslednje manevre: (i) 45-stopinjsko dviganje in spuščanje v liniji, ki se izvaja kot akrobatski manever; (ii) notranji lupingi; (iii) wingover; (iv) lazy eight; (v) piruete; (2) se vključijo v privilegije licence SPL, ko pilot opravi: (i) po izdaji licence SPL vsaj 30 ur letenja ali 120 vzletov kot poveljujoči pilot na jadralnih letalih; (ii) tečaj usposabljanja pri organizaciji ATO ali DTO, ki vključuje: (A) teoretično usposabljanje, ki ustreza želenim privilegijem; (B) usposabljanje za akrobatsko letenje za manevre iz odstavka 1.

(c) Napredni privilegiji za akrobatsko letenje: (1) dajejo imetniku pravico do izvajanja akrobatskega letenja, ki ni omejeno na manevre iz odstavka (b)(1); (2) se vključijo v privilegije licence SPL, ko pilot: (i) izpolni zahteve iz odstavka (b)(2)(i); (ii) opravi tečaj usposabljanja pri organizaciji ATO ali DTO, ki vključuje: (A) teoretično usposabljanje, ki ustreza želenim privilegijem; (B) vsaj pet ur ali 20 letov za usposabljanje za akrobatsko letenje.

(d) Osnovni ali napredni privilegiji za akrobatsko letenje vključujejo akrobatske lete v jadralnih letalih z močjo motorja, če je pilot opravil usposabljanje za akrobatsko letenje na jadralnih letalih z močjo motorja med tečajem usposabljanja v skladu z odstavkom (b)(2)(ii) ali (c)(2)(ii), kot je ustrezno.

(e) Privilegiji licence SPL vključujejo napredne privilegije za akrobatsko letenje za letala TMG, ki letijo z močjo motorja, če ima pilot rating za akrobatsko letenje v skladu s točko FCL.800 Priloge I (del FCL) k Uredbi (EU) št. 1178/2011, vključno s privilegiji za akrobatsko letenje z letali TMG.

(f) Opravljeni tečaj usposabljanja iz odstavkov (b)(2)(ii) in (c)(2)(ii) ter, kot je ustrezno, vključitev usposabljanja iz odstavka (d) se vpišeta v dnevnik in ju podpiše vodja usposabljanja pri organizaciji ATO ali DTO, ki je odgovorna za to usposabljanje.

SFCL.205 Rating za vleko jadralnih letal in vleko oglasnih trakov

(a) Imetniki licence SPL s privilegiji za upravljanje letal TMG lahko vlečejo jadralna letala ali oglasne trakove le, če imajo ustrezni rating za vleko jadralnih letal ali oglasnih trakov v skladu s to točko.

(b) Kandidati za rating za vleko jadralnih letal opravijo: (1) vsaj 30 ur letenja kot poveljujoči piloti ter 60 vzletov in pristankov z letali TMG po pridobitvi privilegijev TMG; (2) tečaj usposabljanja pri organizaciji ATO ali DTO, ki vključuje: (i) teoretično usposabljanje za vleko jadralnih letal in postopke v zvezi z njo; (ii) vsaj deset letov za usposabljanje za vleko jadralnega letala, vključno z vsaj petimi leti z inštruktorjem; (iii) razen za imetnike licence SPL s privilegiji, omejenimi na letalo TMG v skladu s točko SFCL.150(d), pet seznanitvenih letov z jadralnim letalom, ki vzleti s pomočjo zrakoplova.

(c) Kandidati za rating za vleko oglasnih trakov opravijo: (1) vsaj 100 ur letenja ter 200 vzletov in pristankov kot poveljujoči piloti na letalih TMG po pridobitvi privilegijev TMG; (2) tečaj usposabljanja pri organizaciji ATO ali DTO, ki vključuje: (i) teoretično usposabljanje za vleko oglasnih trakov in postopke v zvezi z njo; (ii) vsaj deset letov za usposabljanje za vleko oglasnega traku, vključno z vsaj petimi leti z inštruktorjem.

(d) Kandidatom za rating za vleko jadralnih letal ali rating za vleko oglasnih trakov v skladu s to točko, ki že imajo rating za vleko jadralnih letal ali oglasnih trakov v skladu s točko FCL.805(b) Priloge I (del FCL) k Uredbi (EU) št. 1178/2011 ali izpolnjujejo vse zahteve za izdajo navedenega ratinga, kot je ustrezno: (1) se v celoti prizna izpolnjevanje zahtev iz odstavka (b) ali (c) za pridobitev ratinga za vleko jadralnih letal ali oglasnih trakov, kot je ustrezno, če njihov zadevni rating za vleko iz odstavka (d) vključuje privilegije za vleko z letali TMG, ali (2) pa morajo opraviti vsaj tri lete za usposabljanje z inštruktorjem, ki zajemajo celoten učni načrt za usposabljanje za vleko jadralnih letal ali oglasnih trakov, kot je ustrezno, na letalih TMG.

(e) Opravljeni tečaj usposabljanja iz odstavkov (b)(2), (c)(2) in (d)(2) se vpiše v dnevnik in ga podpiše vodja usposabljanja pri organizaciji ATO ali DTO ali inštruktor, ki je odgovoren za to usposabljanje, kot je ustrezno.

(f) Za izvajanje privilegijev iz ratinga za vleko jadralnega letala ali oglasnega traku imetnik ratinga v zadnjih dveh letih opravi najmanj pet vlek.

(g) Če imetnik ratinga za vleko jadralnega letala ne izpolnjuje zahteve iz odstavka (f), pred ponovnim izvajanjem svojih privilegijev opravi manjkajoče vleke z inštruktorjem ali pod njegovim nadzorom.

SFCL.210 Rating za nočno letenje z letalom TMG

(a) Imetniki licence SPL s privilegiji za upravljanje letal TMG privilegije TMG pod pogoji uporabe pravil VFR ponoči izvajajo le, če imajo rating za nočno letenje z letalom TMG v skladu s to točko.

(b) Kandidati za rating za nočno letenje z letalom TMG najprej opravijo tečaj usposabljanja pri organizaciji ATO ali DTO. Tečaj obsega: (1) teoretično usposabljanje za letenje pod pogoji uporabe pravil vizualnega letenja (VFR) ponoči; (2) vsaj pet ur letenja ponoči na letalih TMG, vključno z vsaj tremi urami letenja z inštruktorjem, ki vključujejo vsaj: (i) eno uro navigacijskih preletov z vsaj enim samostojnim preletom, dolgim najmanj 50 km (27 NM); (ii) pet samostojnih vzletov in (iii) pet samostojnih pristankov s popolno ustavitvijo.

(c) Za opravljanje usposabljanja ponoči imetnik licence SPL najprej opravi osnovno instrumentalno letenje, potrebno za izdajo licence športnega pilota (PPL) v skladu z določbami Priloge I (del FCL) k Uredbi (EU) št. 1178/2011.

(d) Kandidatom za rating za nočno letenje za letala TMG v skladu s to točko se v celoti prizna izpolnjevanje zahtev iz odstavkov (b) in (c), če imajo rating za nočno letenje v skladu s točko FCL.810 Priloge I (del FCL) k Uredbi (EU) št. 1178/2011 ali če izpolnjujejo vse zahteve za izdajo navedenega ratinga.

SFCL.215 Privilegiji za letenje z jadralnim letalom v oblakih

(a) Imetniki licence SPL upravljajo jadralno letalo v oblakih le, če: (1) je morebitni motor ustavljen in (2) imajo privilegije za letenje z jadralnim letalom v oblakih v skladu s to točko.

(b) Privilegiji licence SPL vključujejo privilegije za letenje z jadralnim letalom v oblakih, če je pilot opravil vsaj: (1) 30 ur letenja kot poveljujoči pilot na jadralnih letalih po izdaji licence; (2) tečaj usposabljanja pri organizaciji ATO ali DTO, ki vključuje: (i) teoretično usposabljanje; (ii) vsaj dve uri letenja z inštruktorjem na jadralnih letalih z ustavljenim morebitnim motorjem, pri čemer zrakoplov upravlja izključno z instrumenti. Vendar se največ 50 % letenja z inštruktorjem lahko opravi na letalih TMG, ki letijo z močjo motorja, če se ti leti za usposabljanje izvajajo v vizualnih meteoroloških razmerah.

(c) Za pridobitev privilegijev za letenje z jadralnim letalom v oblakih (se) imetnik(-u) licence SPL, ki ima tudi osnovni rating za instrumentalno letenje (BIR) ali rating IR(A) v skladu s Prilogo I (del FCL) k Uredbi (EU) št. 1178/2011 ali ki izpolnjuje vse zahteve za izdajo enega od teh ratingov: (1) prizna izpolnjevanje zahteve iz odstavka (b)(2)(i); (2) z odstopanjem od odstavka (b)(2)(ii) opravi vsaj eno uro letenja z inštruktorjem na jadralnem letalu, ki ga upravlja izključno z instrumenti.

(d) Opravljeni tečaj usposabljanja iz odstavkov (b)(2) ali (c)(2), kot je ustrezno, se vpiše v dnevnik in ga podpiše vodja usposabljanja pri organizaciji ATO ali DTO, ki je odgovorna za to usposabljanje.

(e) Imetniki licence SPL svoje privilegije za letenje z jadralnim letalom v oblakih izvajajo le, če so v zadnjih dveh letih pred načrtovanim letenjem v oblakih opravili vsaj eno uro letenja ali pet poletov kot poveljujoči pilot, ki izvaja privilegije za letenje z jadralnim letalom v oblakih.

(f) Če imetniki licence SPL s privilegiji za letenje z jadralnim letalom v oblakih ne izpolnjujejo zahtev iz odstavka (e) in želijo nadaljevati izvajanje svojih privilegijev za letenje z jadralnim letalom v oblakih: (1) uspešno opravijo preverjanje strokovnosti z izpraševalcem FE(S) ali (2) opravijo dodatni čas letenja ali lete, ki se zahtevajo v odstavku (e), z inštruktorjem FI(S).

(g) Imetnikom licence SPL s privilegiji za letenje z jadralnim letalom v oblakih, ki imajo tudi rating BIR ali IR(A) v skladu s Prilogo I (del FCL) k Uredbi (EU) št. 1178/2011, se v celoti prizna izpolnjevanje zahtev iz odstavka (e).

PODDEL FI

INŠTRUKTORJI LETENJA

Oddelek 1

Splošne zahteve

SFCL.300 Potrdilo inštruktorja letenja

(a) Splošno Inštruktor izvaja usposabljanje za letenje z jadralnim letalom le, če: (1) ima: (i) licenco SPL, vključno s privilegiji, ratingi, potrdili, spričevali in certifikati, za katero naj bi izvajal usposabljanje za letenje, (ii) potrdilo inštruktorja za letenje z jadralnim letalom (FI(S)), ki ustreza izvajanemu usposabljanju in je izdano v skladu s tem poddelom, (2) ima pravico, da med usposabljanjem za letenje deluje kot poveljujoči pilot jadralnega letala.

(b) Izvajanje usposabljanja zunaj ozemlja držav članic (1) Z odstopanjem od odstavka (a)(1) pristojni organ v primeru usposabljanja za letenje, ki se med tečajem usposabljanja, odobrenim v skladu s to prilogo (del SFCL), izvaja zunaj ozemlja, za katero so države članice odgovorne v skladu s Čikaško konvencijo, izda potrdilo inštruktorja letenja kandidatu z licenco pilota jadralnega letala, ki je v skladu s Prilogo 1 k Čikaški konvenciji, če kandidat: (i) ima vsaj licenco, ki vključuje, kot je ustrezno, privilegije, ratinge, potrdila, spričevala ali certifikate, enakovredne tistim, za katere je pooblaščen za izvajanje usposabljanja, (ii) izpolnjuje zahteve iz tega poddela za izdajo potrdila inštruktorja FI(S) z ustreznimi inštruktorskimi privilegiji, (iii) pristojnemu organu dokaže ustrezno raven poznavanja evropskih predpisov za letalsko varnost, ki mu omogoča izvajanje inštruktorskih privilegijev v skladu s to prilogo. (2) Potrdilo je omejeno na zagotavljanje usposabljanja za letenje: (i) zunaj ozemlja, za katero so države članice odgovorne v skladu s Čikaško konvencijo, (ii) za pilota pripravnika z zadostnim znanjem jezika, v katerem poteka usposabljanje za letenje.

Oddelek 2

Potrdilo inštruktorja za letenje z jadralnim letalom – FI(S)

SFCL.315 Potrdilo inštruktorja FI(S) – Privilegiji in pogoji

(a) Če kandidati izpolnjujejo zahteve iz točke SFCL.320 in naslednje pogoje, se izda potrdilo inštruktorja FI(S) s privilegiji za izvajanje usposabljanja za letenje za: (1) licenco SPL; (2) dodatne privilegije za jadralno letalo v skladu s točko SFCL.150(e); (3) metode vzletanja v skladu s točko SFCL.155, če je kandidat kot poveljujoči pilot opravil: (i) vsaj 30 vzletov pri aerozapregi ali (ii) vsaj 50 vzletov pri vzletanju z vitlom; (4) dodatne privilegije za letalo TMG v skladu s točko SFCL.150(b), če je kandidat: (i) opravil vsaj 30 ur letenja kot poveljujoči pilot na letalih TMG; (ii) opravil usposabljanje iz točke SFCL.330(b)(2); (iii) dokazal sposobnost poučevanja o letalih TMG inštruktorju FI(S), ki je usposobljen v skladu z odstavkom 7 in ga imenuje vodja usposabljanja pri organizaciji ATO ali DTO; (5) osnovne privilegije za akrobatsko letenje, napredne privilegije za akrobatsko letenje ali privilegije za letenje z jadralnim letalom v oblakih ali rating za vleko jadralnih letal ali oglasnih trakov, če: (i) ima kandidat v primeru usposabljanja za osnovne ali napredne privilegije za akrobatsko letenje napredne privilegije za akrobatsko letenje v skladu s točko SFCL.200(c); (ii) je kandidat dokazal sposobnost poučevanja za zadevne privilegije ali ratinge inštruktorju FI(S), ki je usposobljen v skladu z odstavkom (a)(7) in ga imenuje vodja usposabljanja pri organizaciji ATO ali DTO; (6) letenje z letalom TMG ponoči, če je kandidat: (i) izpolnil zahtevo za izkušnje z letenjem ponoči iz točke SFCL.160(e)(2); (ii) dokazal sposobnost poučevanja o letenju z letali TMG ponoči inštruktorju FI(S), ki je usposobljen v skladu z odstavkom 7 in ga imenuje vodja usposabljanja pri organizaciji ATO ali DTO; (7) potrdilo inštruktorja FI(S), če je kandidat: (i) opravil vsaj 50 ur letenja ali 150 vzletov za usposabljanje za letenje na jadralnih letalih; (ii) v skladu s postopki, ki jih za ta namen vzpostavi pristojni organ, dokazal sposobnost poučevanja za potrdilo inštruktorja FI(S) inštruktorju FI(S), ki je usposobljen v skladu s to točko in ga imenuje vodja usposabljanja pri organizaciji ATO ali DTO.

(b) Privilegiji, navedeni v odstavku (a), vključujejo privilegije za izvajanje usposabljanja za letenje za: (1) izdajo zadevnih licenc, privilegijev, ratingov, potrdil, spričeval ali certifikatov in (2) podaljšanje veljavnosti, obnovo ali izpolnjevanje zadevnih zahtev za najnovejše izkušnje iz te priloge, kot je ustrezno.

SFCL.320 Potrdilo inštruktorja FI(S) – Pogoji in zahteve

Kandidati za potrdilo inštruktorja FI(S):

(a) so stari vsaj 18 let;

(b) izpolnjujejo zahteve iz točke (a)(1)(i) in odstavka 2 točke SFCL.300;

(c) so opravili 100 ur letenja in 200 vzletov kot poveljujoči piloti na jadralnih letalih;

(d) so opravili tečaj usposabljanja za inštruktorja v skladu s točko SFCL.330 pri organizaciji ATO ali DTO in

(e) so uspešno opravili oceno usposobljenosti v skladu s točko SFCL.345.

SFCL.325 Usposobljenost in ocenjevanje inštruktorjev FI(S)

Kandidati za potrdilo inštruktorja FI(S) se usposobijo za izvajanje naslednjih veščin:

(a) priprava virov,

(b) ustvarjanje ugodnega okolja za učenje,

(c) predstavitev znanja,

(d) povezovanje obvladovanja groženj in napak (TEM) in upravljanja virov za posadko (CRM),

(e) obvladovanje časa pri doseganju ciljev usposabljanja,

(f) olajšanje učenja,

(g) ocenjevanje uspešnosti kandidata,

(h) spremljanje in pregled napredka,

(i) ocenjevanje usposabljanja in

(j) poročanje o rezultatih.

SFCL.330 Inštruktor FI(S) – Tečaj usposabljanja

(a) Kandidati za potrdilo inštruktorja FI(S) najprej uspešno opravijo posebno predhodno oceno pri organizaciji ATO ali DTO v obdobju 12 mesecev pred začetkom tečaja usposabljanja, da se oceni njihova sposobnost za udeležbo na tečaju.

(b) Tečaj usposabljanja za inštruktorja FI(S) obsega: (1) jadralna letala, razen letal TMG: (i) elemente iz točke SFCL.325; (ii) 25 ur poučevanja in učenja; (iii) 30 ur teoretičnega usposabljanja, vključno s preverjanji napredka; (iv) vsaj šest ur letenja – od katerih največ tri ure na letalih TMG – ali 20 vzletov za usposabljanje za letenje; (2) dodatno, če bodo privilegiji iz potrdila inštruktorja FI(S) vključevali privilegije iz točke SFCL.315(a)(4) in (6), vsaj šest ur letenja z inštruktorjem na letalu TMG.

(c) Kandidatom, ki že imajo potrdilo inštruktorja v skladu s Prilogo III (del BFCL) k Uredbi (EU) 2018/395 ali Prilogo I (del FCL) k Uredbi (EU) št. 1178/2011, se v celoti prizna izpolnjevanje zahtev iz odstavka (b)(1)(ii).

(d) Kadar pilot, ki ima potrdilo FI(A), (H) ali (As), kandidira za potrdilo inštruktorja FI(S), se mu upošteva 18 ur pri izpolnjevanju zahtev iz odstavka (b)(1)(iii).

SFCL.345 Inštruktor FI(S) – Ocena usposobljenosti

(a) Kandidati za izdajo potrdila inštruktorja FI(S) opravijo oceno usposobljenosti, da izpraševalcu, usposobljenemu v skladu s točko SFCL.415(c), dokažejo, da so sposobni pilota pripravnika usposobiti do ravni, ki se zahteva za izdajo licence SPL.

(b) Ta ocena vključuje: (1) prikaz sposobnosti iz točke SFCL.325 med usposabljanjem pred letom in po njem ter med teoretičnim usposabljanjem; (2) ustne teoretične preizkuse na tleh, dajanje navodil pred letom in po njem ter prikaze med letom na jadralnem letalu; (3) ustrezne naloge za oceno inštruktorjeve usposobljenosti.

(c) Ocena usposobljenosti za prvo izdajo potrdila inštruktorja FI(S) se opravi na jadralnih letalih, razen letal TMG.

SFCL.350 Inštruktor FI(S) – Omejeni privilegiji

(a) Privilegiji inštruktorja FI(S) so omejeni na izvajanje usposabljanja za letenje pod nadzorom inštruktorja FI(S) brez omejitev, ki ga za to imenuje organizacija DTO ali ATO, v naslednjih primerih: (1) za izdajo licence SPL; (2) za razširitev privilegijev licence SPL na dodatne privilegije za jadralno letalo ali letalo TMG v skladu s točko SFCL.150; (3) za razširitev privilegijev licence SPL na dodatne metode vzletanja v skladu s točko SFCL.155 in (4) za osnovne privilegije za akrobatsko letenje, napredne privilegije za akrobatsko letenje ali privilegije za letenje z jadralnim letalom v oblakih ali rating za vleko jadralnih letal ali oglasnih trakov.

(b) Inštruktor FI(S) med izvajanjem usposabljanja pod nadzorom v skladu z odstavkom (a) nima privilegija, da pilota pripravnika pooblasti za opravljanje prvega samostojnega leta ali prvega samostojnega preleta.

(c) Omejitve iz odstavkov (a) in (b) se izbrišejo iz potrdila inštruktorja FI(S), če ta inštruktor opravi vsaj 15 ur letenja ali 50 vzletov za usposabljanje za letenje, ki vključuje vse faze leta jadralnega letala. Inštruktor FI(S) z omejitvami, ki je izpolnil zahteve iz točke SFCL.330(b)(2), lahko pet od teh 15 ur opravi na letalih TMG, 15 od teh 50 vzletov pa se lahko nadomesti z vzleti in pristanki letal TMG.

SFCL.360 Potrdilo inštruktorja FI(S) – Zahteve za najnovejše izkušnje

(a) Imetnik potrdila inštruktorja FI(S) izvaja privilegije iz svojega potrdila le, če je pred načrtovanim izvajanjem navedenih privilegijev: (1) v zadnjih treh letih: (i) opravil osvežitveno usposabljanje za inštruktorje pri organizaciji ATO, organizaciji DTO ali pristojnem organu, med katerim imetnik opravi teoretično usposabljanje za osvežitev in posodobitev znanja, pomembnega za inštruktorje letenja z jadralnim letalom, in (ii) pri izvajanju usposabljanja za letenje kot inštruktor FI(S) opravil vsaj: (A) 30 ur ali (B) 60 vzletov in pristankov ter (2) v zadnjih devetih letih v skladu s postopki, ki jih za ta namen določi pristojni organ, dokazal sposobnost poučevanja na jadralnih letalih inštruktorju FI(S), ki je usposobljen v skladu s točko SFCL.315(a)(7) in ga imenuje vodja usposabljanja pri organizaciji ATO ali DTO.

(b) Ure letenja v vlogi izpraševalca FE(S) med preizkusi praktične usposobljenosti, preverjanji strokovnosti in ocenami usposobljenosti se v celoti upoštevajo pri izpolnjevanju zahteve iz odstavka (a)(1)(ii).

(c) Če imetnik potrdila inštruktorja FI(S) leta za usposabljanje pod nadzorom ni opravil tako, da bi izpolnil zahteve inštruktorja FI(S) v skladu z odstavkom (a)(2), ne izvaja privilegijev iz potrdila inštruktorja FI(S), dokler uspešno ne opravi ocene usposobljenosti v skladu s točko SFCL.345.

(d) Za nadaljevanje izvajanja privilegijev iz potrdila inštruktorja FI(S) imetnik potrdila inštruktorja FI(S), ki ne izpolnjuje vseh zahtev iz odstavka (a), izpolni zahteve iz odstavka (a)(1)(i) in točke SFCL.345.

PODDEL FE

IZPRAŠEVALCI PRAKTIČNE USPOSOBLJENOSTI ZA LETENJE

Oddelek 1

Splošne zahteve

SFCL.400 Potrdila izpraševalcev praktične usposobljenosti za letenje z jadralnim letalom

(a) Splošno Izpraševalec izvaja preizkuse praktične usposobljenosti, preverjanja strokovnosti ali ocene usposobljenosti v skladu s to prilogo le, če: (1) ima: (i) licenco SPL, vključno s privilegiji, ratingi, potrdili, spričevali in certifikati, za katere je pooblaščen, da izvaja preizkuse praktične usposobljenosti, preverjanja strokovnosti ali ocene usposobljenosti, ter privilegije za poučevanje v zvezi z njimi; (ii) potrdilo izpraševalca FE(S), vključno s privilegiji, ustreznimi za preizkuse praktične usposobljenosti, preverjanje strokovnosti ali oceno usposobljenosti, izdano v skladu s tem poddelom; (2) je usposobljen, da deluje kot poveljujoči pilot na jadralnem letalu med preizkusom praktične usposobljenosti, preverjanjem strokovnosti ali oceno usposobljenosti.

(b) Preizkusi zunaj ozemlja držav članic (1) Z odstopanjem od odstavka (a)(1), če se preizkusi praktične usposobljenosti in preverjanja strokovnosti izvajajo zunaj ozemlja, za katero so države članice odgovorne v skladu s Čikaško konvencijo, pristojni organ kandidatu z licenco pilota jadralnega letala, ki je v skladu s Prilogo 1 k Čikaški konvenciji, izda potrdilo izpraševalca, če: (i) ima vsaj licenco, ki vključuje, kot je ustrezno, privilegije, ratinge, potrdila, spričevala ali certifikate, enakovredne tistim, za katere je pooblaščen za izvajanje preizkusov praktičnega usposabljanja ali preverjanj strokovnosti; (ii) izpolnjuje zahteve iz tega poddela za izdajo zadevnega potrdila izpraševalca; (iii) pristojnemu organu dokaže ustrezno raven poznavanja predpisov Unije za letalsko varnost, ki mu omogoča izvajanje privilegijev izpraševalca v skladu s to prilogo. (2) Potrdilo iz odstavka 1 je omejeno na izvajanje preizkusov praktične usposobljenosti in preverjanj strokovnosti: (i) zunaj ozemlja, za katero so države članice odgovorne v skladu s Čikaško konvencijo, in (ii) za pilota z zadostnim znanjem jezika, v katerem poteka preizkus/preverjanje.

SFCL.405 Omejitve privilegijev pri osebnih interesih

Izpraševalec praktične usposobljenosti za letenje z jadralnim letalom ne izvaja:

(a) preizkusa praktične usposobljenosti ali ocene usposobljenosti kandidatov za izdajo licence, ratinga, potrdila, spričevala ali certifikata, ki jim je zagotovil več kot 50 % zahtevanega usposabljanja za letenje za licenco, rating, potrdilo, spričevalo ali certifikat, za katero se izvaja preizkus praktične usposobljenosti ali ocena usposobljenosti, ali

(b) preizkusa praktične usposobljenosti, preverjanja strokovnosti ali ocene usposobljenosti, kadar meni, da bi bil lahko neobjektiven.

SFCL.410 Izvajanje preizkusov praktične usposobljenosti, preverjanj strokovnosti in ocen usposobljenosti

(a) Izpraševalec praktične usposobljenosti za letenje z jadralnim letalom med izvajanjem preizkusov praktične usposobljenosti, preverjanj strokovnosti in ocen usposobljenosti stori vse naslednje: (1) zagotovi, da se lahko komunikacija s kandidatom vzpostavi brez jezikovnih ovir; (2) preveri, ali kandidat izpolnjuje vse zahteve za usposobljenost, usposabljanje in izkušnje iz te priloge za izdajo, podaljšanje veljavnosti ali obnovo licence, privilegijev, ratinga, potrdila, spričevala ali certifikata, za katere poteka preizkus usposobljenosti, preverjanje strokovnosti ali ocena usposobljenosti; (3) seznani kandidata s posledicami navedbe nepopolnih, netočnih ali napačnih informacij v zvezi z usposabljanjem in letalskimi izkušnjami.

(b) Izpraševalec praktične usposobljenosti za letenje z jadralnim letalom po opravljenem preizkusu praktične usposobljenosti, preverjanju strokovnosti ali oceni usposobljenosti: (1) kandidata obvesti o rezultatih preizkusa praktične usposobljenosti, preverjanja strokovnosti ali ocene usposobljenosti; (2) če kandidat uspešno opravi oceno usposobljenosti za podaljšanje veljavnosti ali obnovo, vpiše v kandidatovo licenco, potrdilo, spričevalo ali certifikat nov datum poteka, če ga za to posebej pooblasti pristojni organ, odgovoren za kandidatovo licenco; (3) kandidatu izroči podpisano poročilo o preizkusu praktične usposobljenosti, preverjanju strokovnosti ali oceni usposobljenosti, kopije poročila pa brez nepotrebnega odlašanja predloži pristojnemu organu, odgovornemu za kandidatovo licenco, in pristojnemu organu, ki je izdal potrdilo izpraševalca. Poročilo vključuje: (i) izjavo, da je izpraševalec praktične usposobljenosti za letenje z jadralnim letalom od kandidata prejel informacije o njegovih izkušnjah in usposabljanju ter ugotovil, da so izkušnje in usposabljanje v skladu z veljavnimi zahtevami iz te priloge; (ii) potrditev, da so bili opravljeni vsi zahtevani manevri in vaje, ter informacije o ustnem preizkusu teoretičnega znanja, če je ustrezno. Če kandidat pri enem delu navedenih kategorij ni bil uspešen, izpraševalec navede razloge za tako oceno; (iii) rezultat preizkusa praktične usposobljenosti, preverjanja strokovnosti ali ocene usposobljenosti; (iv) izjavo, da je izpraševalec praktične usposobljenosti za letenje z jadralnim letalom pregledal in uporabil nacionalne postopke in zahteve pristojnega organa kandidata, če pristojni organ, odgovoren za kandidatovo licenco, ni tisti, ki je izdal potrdilo izpraševalca; (v) izvod potrdila izpraševalca praktične usposobljenosti za letenje z jadralnim letalom, v katerem je navedeno področje uporabe privilegijev, ki jih ima kot izpraševalec praktične usposobljenosti za letenje z jadralnim letalom pri preizkusih praktične usposobljenosti, preverjanjih strokovnosti ali ocenah usposobljenosti kandidata, katerega pristojni organ ni tisti, ki je izdal potrdilo izpraševalca.

(c) Izpraševalec praktične usposobljenosti za letenje z jadralnim letalom pet let hrani evidence s podatki o vseh opravljenih preizkusih praktične usposobljenosti, preverjanjih strokovnosti in ocenah usposobljenosti ter njihovih rezultatih.

(d) Izpraševalec praktične usposobljenosti za letenje z jadralnim letalom na zahtevo pristojnega organa, odgovornega za potrdilo izpraševalca praktične usposobljenosti za letenje z jadralnim letalom, ali pristojnega organa, odgovornega za kandidatovo licenco, predloži vso evidenco in poročila ter vse druge informacije, ki se zahtevajo za pregled.

Oddelek 2

Potrdilo izpraševalca praktične usposobljenosti za letenje z jadralnim letalom – FE(S)

SFCL.415 Potrdilo izpraševalca FE(S) – Privilegiji in pogoji

Če kandidat izpolnjuje zahteve iz točke SFCL.420 in naslednje pogoje, se na prošnjo izda potrdilo izpraševalca FE(A) s privilegiji za izvajanje:

(a) preizkusov praktične usposobljenosti in preverjanj strokovnosti za licenco SPL, če je kandidat na jadralnih letalih, razen letal TMG, opravil 300 ur letenja kot pilot, vključno s 150 urami ali 300 vzleti za usposabljanje za letenje;

(b) preizkusov praktične usposobljenosti za razširitev privilegijev iz licence SPL na letala TMG v skladu s točko SFCL.150(e), če je kandidat opravil 300 ur letenja na jadralnih letalih, vključno s 50 urami usposabljanja za letenje na letalih TMG;

(c) ocen usposobljenosti za izdajo potrdila inštruktorja FI(S) na jadralnih letalih, če je kandidat: (1) opravil vsaj 500 ur letenja kot pilot na jadralnih letalih, ki vključujejo, če bo privilegije iz potrdila izpraševalca FE(S) izvajal na: (i) jadralnih letalih, razen letal TMG, vsaj deset ur ali 30 vzletov v okviru poučevanja kandidata za potrdilo inštruktorja FI(S) na jadralnih letalih, razen letal TMG; (ii) letalih TMG, vsaj deset ur ali 30 vzletov in pristankov v okviru poučevanja kandidata za potrdilo inštruktorja FI(S) na letalih TMG; (2) opravil posebno usposabljanje med tečajem za poenotenje standardov za izpraševalce v skladu s točko SFCL.430.

SFCL.420 Potrdilo izpraševalca FE(S) – Pogoji in zahteve

Kandidati za potrdilo izpraševalca FE(S):

(a) izpolnjujejo zahteve iz točke (a)(1)(i) in odstavka (a)2 točke SFCL.400;

(b) so opravili tečaj za poenotenje standardov za izpraševalce FE(S) v skladu s točko SFCL.430;

(c) so opravili oceno usposobljenosti v skladu s točko SFCL.445;

(d) dokažejo ustrezne izkušnje v zvezi s privilegiji iz potrdila izpraševalca FE(S) in

(e) dokažejo, da v zadnjih treh letih niso bili kaznovani, vključno z začasno razveljavitvijo, omejitvijo ali preklicem katere koli njihove licence, ratinga, potrdila, spričevala ali certifikata, izdanega v skladu s to prilogo, Prilogo I (del FCL) k Uredbi (EU) št. 1178/2011 ali Prilogo III (del BFCL) k Uredbi (EU) 2018/395, zaradi neskladnosti z Uredbo (EU) 2018/1139 ter njenimi delegiranimi in izvedbenimi akti.

SFCL.430 Potrdilo izpraševalca FE(S) – Tečaj za poenotenje standardov

(a) Kandidati za potrdilo izpraševalca FE(S) opravijo tečaj za poenotenje standardov, ki ga zagotovi pristojni organ ali organizacija ATO ali DTO in odobri navedeni pristojni organ.

(b) Tečaj za poenotenje standardov je prilagojen želenim privilegijem izpraševalca praktičnega usposabljanja za letenje z jadralnim letalom ter obsega teoretično in praktično usposabljanje, vključno vsaj z naslednjim: (1) izvedbo vsaj dveh preizkusov praktične usposobljenosti, preverjanj strokovnosti ali ocen usposobljenosti za licenco SPL ali povezane ratinge, potrdila, spričevala ali certifikate; (2) usposabljanjem o ustreznih zahtevah iz te priloge in ustreznih zahtevah za letalske operacije, izvedbi preizkusov praktične usposobljenosti, preverjanjih strokovnosti in ocenah usposobljenosti ter njihovem dokumentiranju in poročanju o njih; (3) predstavitvijo naslednjega: (i) nacionalnih upravnih postopkov, (ii) zahtev za zaščito osebnih podatkov, (iii) odgovornosti izpraševalca, (iv) nezgodnega zavarovanja izpraševalca, (v) nacionalnih pristojbin in (vi) informacij o tem, kako dostopati do informacij iz točk (i) do (v) pri preizkusih praktične usposobljenosti, preverjanjih strokovnosti ali ocenah usposobljenosti kandidata, katerega pristojni organ ni tisti, ki je izdal potrdilo izpraševalca.

(c) Imetnik potrdila izpraševalca FE(S) ne izvaja preizkusov praktične usposobljenosti, preverjanj strokovnosti ali ocen usposobljenosti kandidata, katerega pristojni organ ni tisti, ki je izdal potrdilo izpraševalca, razen če je revidiral najnovejše razpoložljive podatke o ustreznih nacionalnih postopkih pristojnega organa kandidata.

SFCL.445 Potrdilo izpraševalca FE(S) – Ocena usposobljenosti

Kandidat za prvo izdajo potrdila izpraševalca FE(S) svojo usposobljenost za izpraševalca FE(S) dokaže inšpektorju pristojnega organa ali višjemu izpraševalcu, ki ga za to posebej pooblasti pristojni organ, odgovoren za potrdilo izpraševalca FE(S). Kandidat med oceno usposobljenosti izvede preizkus praktične usposobljenosti, preverjanje strokovnosti ali oceno usposobljenosti, vključno s predstavitvijo, izvedbo preizkusa praktične usposobljenosti, preverjanjem strokovnosti ali oceno usposobljenosti ter oceno osebe, ki se preizkuša, preverja ali ocenjuje, ter dokumentacijo za poročanje in evidentiranje.

SFCL.460 Potrdilo izpraševalca FE(S) – Veljavnost, podaljšanje veljavnosti in obnova

(a) Potrdilo izpraševalca FE(S) velja pet let.

(b) Potrdilu izpraševalca FE(S) se podaljša veljavnost, če je njegov imetnik: (1) v obdobju veljavnosti potrdila izpraševalca FE(S) opravil osvežitveni tečaj za izpraševalce, ki ga zagotovi pristojni organ ali organizacija ATO ali DTO in odobri navedeni pristojni organ, med katerim imetnik opravi teoretično usposabljanje za osvežitev in posodobitev znanja, pomembnega za izpraševalca praktičnega usposabljanja za letenje z jadralnim letalom; (2) v zadnjih 24 mesecih pred koncem obdobja veljavnosti potrdila dokazal sposobnost za izvajanje preizkusov praktične usposobljenosti, preverjanj strokovnosti ali ocen usposobljenosti inšpektorju pristojnega organa ali izpraševalcu, ki ga posebej za to pooblasti pristojni organ, odgovoren za potrdilo izpraševalca FE(S).

(c) Imetnik potrdila izpraševalca FE(S), ki ima eno ali več potrdil izpraševalca za druge kategorije zrakoplovov v skladu s Prilogo I (del FCL) k Uredbi (EU) št. 1178/2011 ali Prilogo III (del BFCL) k Uredbi (EU) 2018/395, lahko doseže združeno podaljšanje veljavnosti vseh potrdil izpraševalca, ki jih ima, v dogovoru s pristojnim organom.

(d) Če je potrdilo izpraševalca FE(S) poteklo, njegov imetnik izpolni zahteve iz odstavka (b)(1) in točke SFCL.445, preden lahko nadaljuje izvajanje privilegijev iz potrdila izpraševalca FE(S).

(e) Potrdilo izpraševalca FE(S) se lahko podaljša ali obnovi samo, če kandidat dokaže neprekinjeno izpolnjevanje zahtev iz točke SFCL.410 in zahtev iz točke SFCL.420(d) in (e).